8 kluster baru Covid-19 dikesan

Lapan lagi kluster baru Covid-19 dikesan di negara ini melibatkan kawasan Kuala Lumpur, Selangor, Johor, Perak, Kelantan dan Pahang.Ketua Pengarah Kesihatan Dr Noor Hisham Abdullah berkata kluster pertama iaitu Kluster Tapak Bina Muda melibatkan Daerah Titiwangsa, Lembah Pantai dan Kepong di Kuala Lumpur, dengan kes awal positif Covid-19 dilaporkan pada 4 Disember hasil saringan bersasar di tempat kerja.“Sehingga hari ini, 346 individu disaring, dan daripada jumlah itu 11 kes dikesan positif Covid-19 dalam kluster ini,” katanya pada sidang media harian mengenai perkembangan Covid-19 hari ini.Noor Hisham berkata Kluster Tapak Bina Galeri di Kuala Lumpur pula melibatkan Daerah Lembah Pantai serta Cheras dengan kes-kes awal kluster ini dilaporkan positif Covid-19 pada 2 Disember hasil saringan bersasar di sebuah tapak pembinaan.Sehingga hari ini, seramai 232 individu disaring, dengan 16 kes dikesan positif Covid-19 dalam kluster ini, katanya.Kluster ketiga ialah Kluster Bukit Dalam yang dikesan di Kuala Lumpur melibatkan Daerah Lembah Pantai dengan kes indeks (kes ke-65,320) dilaporkan positif Covid-19 pada 30 Nov hasil saringan individu bergejala dan sehingga hari ini, 59 individu disaring, dengan 13 kes dikesan positif.Noor Hisham berkata selain tiga kluster itu, Kluster Cempaka dikesan di Johor melibatkan Daerah Kulai dan Kluang dengan kes indeks (kes ke-68,003) yang merupakan kes Jangkitan Pernafasan Akut Teruk (SARI) dilaporkan positif COVID-19 pada 2 Disember.“Sehingga hari ini, 92 individu disaring, dan 10 kes dikesan positif Covid-19 dalam kluster ini,” katanya.Beliau berkata Kluster Sungai Cincin pula dikesan melibatkan Daerah Batang Padang di Perak, Daerah Segamat di Johor dan Daerah Klang di Selangor.“Kes indeks (kes ke-67,087) dilaporkan positif pada 1 Dis hasil saringan individu bergejala. Sehingga hari ini, 32 individu disaring, dan 15 kes dikesan positif Covid-19 dalam kluster ini,” katanya.Noor Hisham berkata Kluster Huma pula dikesan di Kelantan melibatkan Daerah Pasir Puteh serta Kota Bharu apabila kes indeks (kes ke-68,020) dilaporkan positif pada 2 Disember hasil saringan kontak rapat, dan sehingga hari ini, 80 individu disaring dengan 20 kes dikesan positif.Kluster Jalan Genting pula dikesan di Kuala Lumpur dan Pahang yang melibatkan Daerah Titiwangsa juga Bentong apabila kes indeks (kes ke-66,878) dilapor positif pada 1 Dis hasil saringan tempat kerja, katanya.“Sehingga 3 Disember sejumlah 21 individu disaring, dan 14 kes dikesan positif Covid-19 dalam kluster ini,” katanya.Noor Hisham berkata Kluster Atabara pula dikesan di Pahang melibatkan Daerah Kuantan dan Pekan dengan kes indeks (kes ke-68,017) dilaporkan positif pada 2 Disember hasil saringan individu bergejala, dan sehingga hari ini 53 individu disaring, iaitu lima kes dikesan positif.


Apa motif Zahid umum PM setuju tubuh RCI?

Ahmad Zahid Hamidi yang gagal hadir perbicaraan kes mahkamah kerana sakit tulang belakang, tiba-tiba hadir mempengerusikan mesyuarat MT Umno yang berlangsung selama 3 jam semata-mata untuk gesa kerajaan menubuhkan RCI bagi menyiasat dakwaan campurtangan politik dalam badan kehakiman dan pejabat Peguam Negara.Belum pun barisan Kabinet yang diumumkan oleh PM mengangkat sumpah, Zahid telah menggunakan parti Umno untuk menekan Kabinet membuat keputusan bagi kepentingan dirinya.Dalam satu temubual dengan portal Malaysia Post pada 21 Februari 2020, Zahid mendakwa 47 pertuduhan rasuah terhadap beliau adalah bermotif politik.Dalam kenyataannya selepas mesyuarat MT Umno, Zahid mengatakan erdana Menteri yang juga Naib Presiden Umno telah bersetuju untuk menubuhkan RCI. Sekali imbas, Zahid nak mengatakan PM mesti tunduk kepada keputusan MT Umno, yang mana dia adalah pengerusinya.Walaupun jajaran baru yang dikomplot oleh Zahid, Najib dan Anwar gagal dan Ismail Sabri menjadi PM, Zahid cuba buktikan dialah yang berkuasa, bukan Ismail Sabri.Tidakkah penubuhan RCI ini perlu dibincangkan dulu dalam Kabinet? Kabinet kerajaan PN sebelum ini telah membuat pendirian yang tegas untuk tidak mencampuri urusan mahkamah dalam kes pendakwaan ke atas kumpulan kleptokrat.Adakah kabinet baru di bawah PM dari parti Umno mempunyai pendirian yang berbeza?Jika benar, ke mana perginya janji untuk mempertahankan kebebasan badan kehakiman seperti yang tertera dalam kenyataan bersama PM dan pimpinan parti PH yang kononnya menjadi asas permulaan baru kerjasama politik rentas parti kerajaan Keluarga Malaysia?Nampaknya belum apa-apa lagi Umno telah kembali semula ke perangai lamanya. Keputusan kerajaan dibuat dalam mesyuarat Umno bukan mesyuarat kabinet.Sebelum ini, MT Umno banyak membuat keputusan politik untuk menekan Kerajaan PN di bawah pimpinan Muhyiddin. Tetapi oleh kerana Muhyiddin bukan dari parti Umno, keputusan MT Umno tidak mempunyai apa-apa kesan ke atas beliau.Muhyiddin tegas dengan pendiriannya sehinggalah kumpulan 15 Ahli Parlimen Umno menarik sokongan kepada beliau. Akhirnya Muhyiddin terpaksa meletak jawatan.Mungkin kerana kali ini PM adalah dari parti Umno, Zahid yang mewakili kumpulan kleptokrat dalam parti itu fikir mereka boleh menggunakan MT Umno untuk memberi tekanan kepada PM. Sebagai naib presiden Umno, keputusan MT Umno tentunya mengikat PM.Apakah nasib kerajaan Keluarga Malaysia ini jika MT Umno berterusan membuat tekanan demi tekanan ke atas kerajaan semata-mata untuk menyelamatkan kumpulan kleptokrat dalam parti itu?Umno hanya mempunyai 38 Ahli Parlimen daripada 114 ahli Parlimen yang menyokong kerajaan. Tidakkah 76 ahli Parlimen dari parti-parti lain hanya berpeluk tubuh berdiam diri melihat MT Umno cuba membuat kerosakan?Mungkinkah ahli-ahli Parlimen dari parti-parti lain akan menarik sokongan kepada PM dari parti Umno jika kerosakan yang cuba dibuat oleh MT Umno semakin jelas nampak di mata rakyat?Atau kumpulan 15 akan menarik balik sokongan kepada PM jika desakan mereka tidak dipatuhi?Mungkinkah PM akan bertukar lagi atau pilihan raya diadakan?Yang pasti tekanan demi tekanan akan dibuat ke atas PM dan kerajaan sehinggalah kumpulan kleptokrat ini bebas.Kita tunggu dan lihat sahajalah.Zakaria Hamid adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Di sebalik tabir kejayaan pasukan Paralimpik Malaysia

Maklumat dan perihal pasukan Paralimpik Malaysia yang beraksi selepas kontinjen Olimpik negara di temasya sukan dunia Tokyo 2020 barangkali kurang diketahui ramai.Ketika pasukan Olimpik membawa pulang dua pingat – perak dan gangsa bagi acara lumba basikal dan badminton – pasukan Paralimpik pula setakat ini mendahului satu pingat, membawa pulang satu emas dan dua perak sebelum tirai temasya sukan itu dilabuhkan pada 5 September depan.Bercakap kepada MalaysiaNow, penganalisis sukan Dr Pekan Ramli berkata pengurusan kontinjen Paralimpik negara antara yang terbaik di Asia.Beliau berkata, Majlis Paralimpik Malaysia merupakan antara persatuan sukan yang sangat aktif sejak tahun 1990-an dan sangat menjaga hal kebajikan atlet paralimpik.“Kita berjaya membentuk atlet paralimpik bertaraf antarabangsa menerusi sistem latihan yang sistematik dengan jurulatih yang berupaya membimbing selain menerima sokongan begitu baik daripada kerajaan,” katanya kepada MalaysiaNow.“Dengan sokongan berterusan daripada Majlis Sukan Negara dan kerajaan, ia terus mendorong melahirkan atlet paralimpik kebangsaan.”Baru-baru ini atlet paralimpik negara, Bonnie Bunyau Gustin mengharumkan nama Malaysia di Sukan Paralimpik Tokyo 2020 apabila beliau merangkul pingat emas bagi acara powerlifting kelas 72kg.Sebelum itu di Sukan Paralimpik Rio pada 2016, Malaysia merekodkan tiga pingat emas yang disumbang oleh Mohamad Ridzuan Mohamad Puzi (100 meter T36), Muhammad Ziyad Zolkefli (lontar peluru F20) dan Abdul Latif Romly (lompat jauh T20).Pencapaian ini skali gus menyebabkan ramai menyifatkan bahawa atlet paralimpik lebih menyerlah berbanding atlet olimpik negara apabila pencapaian tertinggi direkodkan di Sukan Olimpik hanyalah pingat perak.Bagaimanapun Pekan menegaskan pencapaian kedua-dua kategori temasya tersebut tidak wajar dibandingkan kerana mempunyai kriteria dan penanda aras yang berbeza.“Membandingkan pencapaian antara atlet Olimpik dan paralimpik adalah tidak adil dan tidak tepat.“Sukan Olimpik mempunyai banyak nilai tambah dalam konteks meningkatkan prestasi atlet. Ada pelbagai teknologi, makanan tambahan dan sebagainya,” katanya.Beliau berkata, persaingan di peringkat olimpik juga disifatkan lebih mencabar apabila terdapat begitu banyak peringkat saringan yang perlu dilalui.“Contohnya, acara 100 meter Sukan Olimpik mempunyai berpuluh peringkat saringan, jadi nak masuk ke peringkat akhir pun sudah susah. Tidak semua negara boleh hantar jumlah peserta ikut suka hati.“Acara 100 meter di Sukan Paralimpik pula mempunyai hampir 20 kategori berbeza. Jadi ada kalanya jumlah peserta tidak cukup. Malah, saringan tidak begitu banyak, mungkin hanya bertanding satu pusingan saringan sebelum masuk ke peringkat akhir,” ulasnya.Namun begitu, beliau berkata, jumlah pemberian insentif yang sama kepada atlet paralimpik dan atlet olimpik membuktikan bahawa pencapaian mereka dilihat sebagai sama penting.Selain Bonnie, pingat kedua negara diperolehi apabila atlet powerlifting kebangsaan Jong Yee Khie berjaya merangkul perak dalam acara lelaki 107kg.


Polis adakan kembali sekatan jalan raya di Selangor, KL, Putrajaya

Polis akan kembali menguatkuasakan sekatan jalan raya di Selangor, Kuala Lumpur dan Putrajaya berikutan arahan pelaksanaan Perintah Kawalan Pergerakan Bersyarat (PKPB) mulai 14 Oktober.Timbalan Ketua Polis Negara Acryl Sani Abdullah Sani berkata sekatan jalan raya itu akan diadakan di beberapa lokasi di tiga negeri terlibat bermula tengah malam esok.“Sekatan jalan raya akan dilaksanakan sama seperti yang pernah dibuat sebelum ini (Perintah Kawalan Pergerakan (PKP) awal Mac lepas). Arahan penugasan anggota polis di lokasi akan diatur oleh ketua polis Kuala Lumpur dan ketua polis Selangor,” katanya kepada Bernama.Sementara itu, Panglima Angkatan Tentera Malaysia (ATM) Jen Affendi Buang berkata ATM akan bekerjasama dengan PDRM dalam melaksanakan sekatan jalan raya seperti sebelum ini.“ATM dan PDRM akan buat seperti yang dilakukan sebelum ini,” katanya ringkas.Timbalan Ketua Polis Negara Acryl Sani Abdullah Sani berkata sekatan jalan raya itu akan diadakan di beberapa lokasi di tiga negeri terlibat bermula tengah malam esok.Hari ini, Menteri Kanan (Kluster Keselamatan) Ismail Sabri Yaakob mengumumkan kerajaan bersetuju melaksanakan PKPB di Selangor, Kuala Lumpur dan Putrajaya bermula 12.01 tengah malam 14 Oktober hingga 27 Oktober ini.Keputusan itu dicapai pada Sidang Khas Majlis Keselamatan Negara yang dipengerusikan Perdana Menteri Muhyiddin Yassin hari ini, selepas mendapat nasihat Kementerian Kesihatan dan mengambil kira peningkatan kes dan penularan Covid-19 seperti di daerah Klang, Petaling serta daerah Gombak.


PAS Perak buat laporan terhadap Harakatdaily

PAS Perak hari ini membuat laporan polis terhadap Harakatdaily, sebuah akaun satira di Twitter kerana memuat naik satu hantaran berunsur fitnah terhadap parti itu.Pesuruhjaya PAS Perak Razman Zakaria berkata laporan itu bagi membolehkan polis dan Suruhanjaya Komunikasi dan Multimedia (SKMM) menjalankan siasatan sewajarnya.“Kenyataan yang dibuat itu adalah palsu, fitnah dan berniat jahat untuk menjatuhkan imej saya dan PAS sendiri,” katanya selepas selesai membuat laporan polis di Ibu Pejabat Polis Daerah (IPD) Kerian.Akaun satira itu dikesan memuat naik sebuah poster dengan kapsyen yang menyebut PAS Perak mengarahkan ahlinya bermunajat bagi mendoakan agar Ahli Dewan Undangan Negeri (Adun) Tronoh Paul Yong dibebaskan daripada tuduhan merogol pembantu rumah.Razman yang juga Pengerusi Jawatankuasa Perladangan, Pertanian dan Industri Makanan Perak berkata peguamnya juga sedang membuat pertimbangan untuk membawa kes berkenaan ke peringkat saman malu kerana memfitnah.Tegasnya, PAS sentiasa mempercayai sistem perundangan negara yang wajar dihormati oleh semua pihak.


Susahnya pastikan ikan paling segar sampai ke pelanggan

2020 merupakan tahun yang penuh cabaran bagi semua kerana wabak Covid-19 menyebabkan segalanya berubah wajah.Banyak perniagaan terjejas, lingkup dan menjadi nyawa-nyawa ikan kerana aktiviti ekonomi tergendala selepas kerajaan terpaksa melakukan perintah kawalan pergerakan demi memutuskan rantaian Covid-19 pada permulaannya.Asalnya pelan itu berjaya, tapi percaturan politik di Sabah menjadi punca wabak Covid-19 mengganas semula di Malaysia sehingga hari ini.Wabak Covid-19 memaksa perniagaan menukar strategi dan melakukan perstrukturan semula demi bertahan di kala ekonomi merudum dan ramai yang hilang kuasa membeli kerana hilang pekerjaan.Begitu juga dengan kami yang terlibat dengan industri penternakan ikan laut dan udang.Demi memutuskan rantaian Covid-19 melalui penjarakan sosial, pelbagai kekangan dikemukakan kerajaan – antaranya galakan duduk di rumah, mengehadkan jumlah orang yang boleh berada di satu-satu meja, larangan berkenduri dan melakukan pesta makan besar-besaran – yang semua ini menjejaskan perniagaan restoran.Apabila perniagaan restoran merosot, maka permintaan terhadap ikan dan udang juga merosot.Ke manakah ikan-ikan dan udang harus dijual? Jika ikan dan udang kami tidak dituai, mereka akan terus membesar sehingga memasuki saiz yang tidak dikehendaki pasaran.Untuk mengelakkan perkara sedemikian, kami perlu mencari pasaran baru iaitu menjual terus ke pelanggan akhir (end customer).Wabak Covid-19 menyebabkan ramai yang mula menjual hasil laut di internet, terutamanya Facebook.Demi menjimatkan kos, ramai yang memilih untuk menjual hasil laut yang beku (frozen).Ini kerana hasil-hasil laut beku dapat terus disimpan dan tahan lama sekiranya jualan kurang pada hari-hari tertentu.Menjual hasil laut beku juga memudahkan operasi jual beli.Jika ada pelanggan menempah, hasil laut beku dapat terus dihantar selepas dikeluarkan daripada bilik sejuk, yang terkorban ialah tahap kesegaran hasil laut tersebut apabila tiba ke tangan pelanggan.Di miefoods.my, kami bertindak sebaliknya dengan memastikan pelanggan menerima hasil laut ternakan pada tahap yang tersegar meskipun operasinya berkali ganda susah berbanding menjual hasil laut beku.Sehari sebelum penghantaran ikan dan udang, kami akan memberikan senarai jenis ikan dan udang beserta saiz serta berat yang perlu dituai kepada sangkar ikan kami di Pulau Ketam dan kolam udang di Pasir Gudang.Ringkasan tempahan dilakukan dengan tepat supaya proses penghantaran tidak tergendala kerana ada tempahan pelanggan yang tertinggal, tersilap memotong ikan mengikut citarasa pelanggan dan sebagainya.Pada sebelah pagi hari penghantaran, ikan akan dituai mengikut saiz dan berat yang dikehendaki pelanggan.Ia bukan satu kerja mudah untuk menuai ikan berdasarkan saiz yang betul.Ia memerlukan pekerja yang betul-betul berpengalaman untuk menjala ikan mengikut saiz melalui mata secara cepat dan tepat.Sejurus dituai, ikan-ikan terus disiang dan dibersihkan, dipotong mengikut cita rasa pelanggan dan divakum setiap ekor untuk mengekalkan kesegaran pada tahap maksima.Kemudian, ia direndam ais dan akan dikirim secara feri ke Pelabuhan Klang serta terus  dihantar ke ibu pejabat kami di Puchong.Bagaimana pula dengan udang yang berada di Pasir Gudang?Kami perlu menuai udang sejurus selepas Subuh dan dihantar secara hidup dari Pasir Gudang ke ibu pejabat kami.Setibanya di Puchong, udang akan dibersihkan dan divakum segera.Tujuan kami membawa udang hidup ke ibu pejabat sebelum divakum adalah untuk memastikan udang berada pada tahap kesegaran tertinggi ketika ia tiba di rumah pelanggan.Segala di atas,  ini perlu diselesaikan selewat-lewatnya sebelum jam 3 petang pada hari penghantaran.Jika tidak, proses penghantaran tempahan ke pelanggan menjadi lebih mencabar kerana penghantar akan terpaksa berdepan dengan kesesakan lalu lintas kerana waktu pengiriman bertembungan dengan waktu pulang dari bekerja di Lembah Klang.Begitulah susahnya untuk memastikan pelanggan kami mendapat ikan dan udang yang tersegar di hari penghantaran.Meskipun ia amat mencabar dan kosnya lebih tinggi berbanding menjual hasil laut beku secara total, segalanya menjadi berbaloi apabila kualiti ikan dan udang kami menerima kata-kata pujian daripada pelanggan sendiri.Perkara yang paling mencabar di dalam industri penternakan ikan dan udang ialah operasinya adalah 365 hari setahun dan 24 jam sehari.Ia adalah satu bidang kerja yang memerlukan komitmen masa yang tinggi.Ia amat berbeza dengan mereka yang hanya terlibat dengan jual beli hasil laut sebagai orang tengah.Diharap coretan ini sedikit sebanyak dapat membantu para pembaca lebih menghayati usaha mereka yang terlibat dengan bidang perternakan ikan dan udang ini menempuhi cabaran untuk memastikan para pelanggan menikmati hasil laut ternakan mereka pada tahap yang tersegar seperti di miefoods.my.


17 lagi kematian baru direkodkan, 3,505 pesakit pulih

Sebanyak 3,318 kes baru Covid-19 dikesan hari ini, menjadikan angka keseluruhan penularan dalam negara berjumlah 258,306, kata Ketua Pengarah Kesihatan Dr Noor Hisham Abdullah.Katanya, sebanyak 3,505 pesakit pulih dan dibenarkan pulang, menjadikan jumlah keseluruhan angka sembuh 205,774 kes.“Selangor kekal mencatatkan kes harian tertinggi iaitu sebanyak 1,214 kes diikuti Johor (742), Kuala Lumpur (374), Kedah (188) dan Pulau Pinang (149),” katanya dalam satu kenyataan.Katanya, kes aktif dengan kebolehjangkitan pula berjumlah 51,579.“Daripada jumlah itu 258 pesakit di tempatkan di Unit Rawatan Rapi termasuk 119 memerlukan bantuan alat pernafasan,” katanya.Noor Hisham memaklumkan terdapat 17 lagi kematian, menjadikan jumlah mangsa yang maut meningkat kepada 953 orang.


PRU15 hanya akan diadakan selepas Covid-19 reda, kata Bersatu

Bersatu berpendirian Pilihan Raya Umum ke-15 (PRU15) hanya wajar diadakan apabila perkembangan pandemik Covid-19 berada pada tahap yang lebih baik dan terkawal.Ketetapan itu dibuat pada mesyuarat Majlis Pimpinan Tertinggi (MPT) Bersatu malam tadi, yang dipengerusikan oleh perdana menteri yang juga presiden parti itu, Muhyiddin Yassin.Ketua Penerangan Bersatu Wan Saiful Wan Jan dalam kenyataan berhubung mesyuarat MPT itu berkata, agenda utama parti itu kini adalah menumpukan segala usaha serta tenaga bagi menangani pandemik Covid-19 dan memulihkan semula ekonomi negara.“Bersatu komited untuk terus memberi tumpuan kepada usaha meningkatkan kesejahteraan rakyat, khususnya dalam menghadapi penularan wabak Covid-19 dan bencana banjir ketika ini.“Tindakan beberapa pihak yang terus menerus melakukan percaturan politik dalam keadaan rakyat sedang melalui dugaan besar adalah sesuatu yang tidak tepat pada masanya,” katanya.Wan Saiful berkata selain itu, Bersatu bertekad untuk terus mempertahankan kerjasama politik yang dipersetujui bersama parti-parti dalam kerajaan Perikatan Nasional (PN) ke arah penyatuan ummah dan perpaduan rakyat.Malahan ia akan diteruskan dengan adil dan saksama bagi menjamin kesejahteraan rakyat yang terdiri daripada semua lapisan agama, bangsa dan budaya.“Dalam konteks PN, Bersatu akan terus memperkukuhkan kerjasama politik bersama parti-parti anggota Perikatan Nasional yang lain iaitu PAS, Star dan SAPP,” katanya.Wan Saiful berkata Bersatu juga menyeru supaya semua pihak menunjukkan keikhlasan dan menzahirkan kesungguhan melalui disiplin organisasi yang tinggi bagi memastikan kerjasama politik yang diwujudkan melalui PN dapat terus dihormati dan dipelihara.“Bersatu memutuskan untuk memberi fokus terhadap pembinaan kekuatan parti melalui amalan politik khidmat dan politik prihatin, serta mengarahkan seluruh jentera untuk menghulurkan bantuan kepada rakyat yang memerlukan,” katanya.Selain itu, mesyuarat juga bersetuju menganjurkan siri Jelajah Bersatu 2021 dalam masa terdekat untuk memberi penerangan berkenaan isu-isu semasa.


2 dikhuatiri lemas redah banjir di Temerloh

Dua lelaki termasuk seorang kanak-kanak dikhuatiri lemas selepas dipercayai dihanyutkan arus ketika meredah air di kawasan padang bola berhampiran Bangunan Umno di Mentakab, Temerloh dekat sini, semalam.Penolong Pengarah Operasi Jabatan Bomba dan Penyelamat (JBPM) Pahang Ismail Abdul Ghani berkata pihaknya menerima maklumat pada 3.15 petang sebelum menggerakkan enam anggota dan pegawai dari Balai Bomba dan Penyelamat Mentakab ke lokasi kejadian.“Kenyataan saksi kepada polis mendakwa terdapat seorang lelaki dewasa dan seorang kanak-kanak telah meredah air di kawasan tersebut sebelum dihanyutkan arus dan hilang. Bagaimanapun setakat ini identiti mereka masih belum dikenal pasti.“Operasi mencari dan menyelamat (SAR) mangsa semalam menggunakan bot aluminium dan dijalankan secara surface searching atau pencarian di kawasan permukaan air di lokasi kejadian dengan radius pencarian seluas 500 meter persegi,” katanya menerusi kenyataan hari ini.Ismail berkata operasi ditangguhkan pada 5.15 petang semalam dan bersambung pagi ini.Sementara itu, operasi SAR terhadap Mohd Firdaus Supiardi, 26, yang dilaporkan hilang selepas terjun ke Sungai Belat, Kuantan pada Sabtu lepas, masih diteruskan dan telah meliputi jarak 20 kilometer dan kawasan sawit seluas 10 hektar.


Waspada penyakit bawaan air, kencing tikus ketika musim banjir, kata pakar

Banjir besar yang melanda Lembah Klang pada hujung minggu baru-baru ini berlaku tanpa diduga oleh kebanyakan mereka yang terlibat, dan bagi sesetengah daripada mereka pula bencana itu adalah fenomena asing lantaran sudah berpuluh tahun tidak mengalaminya.Banjir mungkin telah surut di kebanyakan tempat, dan mangsa kini berdepan dengan impak bencana itu – kerosakan harta benda – dan lebih malang lagi apabila ada yang kehilangan ahli keluarga akibat lemas dalam kejadian tersebut.Pada masa yang sama, mereka berdepan risiko limunan iaitu jangkitan penyakit yang lazim hadir bersama-sama bencana alam tersebut.Menurut pakar perunding perubatan Dr Peter Pragasam, kebanyakan penyakit berjangkit yang menular semasa banjir disebabkan oleh  virus dan bakteria yang biasa ditemukan dalam air bah, dan berpindah ke dalam tubuh manusia menerusi makanan dan minuman yang dicemari air banjir, atau luka terbuka pada badan seseorang individu.Antara penyakit berjangkit yang boleh berlaku semasa musim banjir ialah demam kepialu yang disebabkan oleh bakteria Salmonella enterica serotype thyphi.”Tempoh pengeraman ialah satu hingga tiga hari selepas dijangkiti oleh bakteria itu. Antara gejala demam kepialu ialah demam panas, tiada selera makan, sakit kepala, sakit seluruh badan dan lesu, selain muntah dan sembelit serta cirit-birit,” jelasnya ketika dihubungi Bernama di sini.Dr Peter yang bertugas di sebuah hospital swasta di Cheras, berkata penyakit lain ialah kolera atau taun yang berpunca daripada bakteria Vibrio cholarae, dan antara gejalanya ialah cirit berair yang teruk, kehilangan cecair dalam badan pada kadar yang cepat dan seterusnya menyebabkan dehidrasi.      “Jika tidak dirawat dengan baik, jangkitan kolera boleh menjadi bertambah teruk. Antara simptom biasa ialah diarea (cirit-birit), demam ringan, muntah-muntah dan kejang kaki, yang boleh dialami selepas tempoh pengeraman satu hingga lima hari,” tambah beliau.Selain itu, beliau turut mengingatkan masyarakat agar berwaspada dengan penyakit leptospirosi atau sakit kencing tikus, jangkitan zoonotik yang disebabkan oleh bakteria genus Leptospira. Bakteria tersebut boleh memasuki tubuh manusia menerusi pengambilan makanan dan minuman atau luka terbuka.“Jangkitan berlaku apabila ada luka terbuka atau pengambilan makanan dan minuman dicemari air kencing tikus. Tempoh pengeraman bakteria ialah tujuh hingga 10 hari selepas bakteria memasuki badan.“Gejalanya termasuk demam panas, sakit kepala, sakit otot dan diarea. Jika tidak dirawat segera, leptospirosis boleh mengakibatkan kerosakan buah pinggang, meningitis (keradangan pada selaput otak dan saraf tunjang), masalah pernafasan, malah maut,” tegas Dr Peter.Sementara itu, pensyarah kanan di Pusat Pendidikan dan Penyelidikan Penyakit Berjangkit Tropika (Tidrec) Universiti Malaya Dr Zubaidah Yaçob berkata banjir juga boleh meningkatkan kes penyakit bawaan vektor seperti demam malaria, denggi dan denggi berdarah.“Kejadian banjir secara tidak langsung berpotensi meningkatkan kes penyakit bawaan vektor disebabkan peluasan kawasan habitat vektor.“Air yang bergenang disebabkan hujan lebat atau limpahan air sungai boleh menjadi tempat pembiakan nyamuk, sekali gus berpotensi meningkatkan kes seperti demam denggi dan chikungunya,” jelas beliau kepada Bernama.Menurutnya, situasi itu akan menambah beban masyarakat di kawasan terjejas bencana serta sistem kesihatan negara yang pada masa ini masih lagi berjuang menentang pandemik Covid-19.“Justeru, langkah pencegahan dan pengawalan penyakit berjangkit termasuk Combi (communication for behavioural impact) mesti dilaksanakan di semua peringkat,” saran Dr Zubaidah.Pakar Perubatan Kesihatan Awam (Epidemiologi dan Biostatistik) di Fakulti Perubatan dan Sains Kesihatan, Universiti Putra Malaysia Dr Hayati Kadir Shahar pula menasihati ahli masyarakat agar memeriksa makanan yang disimpan di dalam peti sejuk  serta peralatan untuk penyediaan makanan.Periksa bagi memastikan sama ada makanan itu masih elok atau perlu dibuang dan begitu juga dengan peralatan penyediaan makanan, katanya.Ini kerana katanya gangguan bekalan elektrik adalah antara akibat yang biasa terjadi apabila berlaku bencana alam seperti banjir.“Jika bekalan elektrik terputus, pastikan pintu peti sejuk dan ruang sejuk beku dalam keadaan bertutup selama mungkin bagi mengekalkan suhu. Peti sejuk yang tidak dibuka boleh menyejukkan makanan selama kira-kira empat jam, manakala ruang sejuk beku yang penuh pula  boleh mengekalkan suhu selama 48 jam (24 jam jika hanya separuh penuh).“Jika ketiadaan bekalan elektrik berpanjangan, beli bongkah ais atau ais kering untuk memastikan peti sejuk dalam keadaan sesejuk mungkin. Makanan mudah rosak (seperti daging, ayam, ikan, telur atau baki makanan) yang terdedah kepada suhu melebihi 40 darjah Fahrenheit selama dua jam atau lebih, perlu dibuang,” nasihat beliau.Untuk air minuman pula, beliau menasihati mereka yang terjejas bencana itu agar menggunakan air dibotolkan yang belum terdedah kepada air banjir. Jika tidak ada air dibotolkan, masak air sehingga mendidih. Kebanyakan organisme punca penyakit mati apabila air dimasak. Jika air keruh, tapis menggunakan kain yang bersih atau biarkan mendap sebelum ambil air yang telah jernih itu untuk dimasak, pesannya.Bagi yang mahu membersihkan rumah, beliau menasihati mereka agar memakai pakaian pelindung diri seperti sarung tangan.“Anda juga boleh menggunakan sabun dan air panas untuk membersihkan rumah. Bilas dan kemudian sanitasi menggunakan sesudu besar cecair peluntur klorin tanpa bau yang dicampur bersama segelen air bersih.“Pastikan setiap sudut, rekahan dan celah lantai bilik, pemegang pintu dan pengedap pintu rumah yang terjejas banjir dibersihkan,” katanya.


Tiada kerjasama dengan PN pada PRU15, kata Rafizi

Timbalan Presiden PKR Rafizi Ramli berkata Pakatan Harapan (PH) tetap tidak perlu mewujudkan kerjasama dengan Perikatan Nasional (PN) bagi menghadapi Pilihan Raya Umum ke-15 (PRU15).
Rafizi berkata perkara itu telah diputuskan dalam mesyuarat PH yang diadakan pada Rabu lepas.
"Mesyuarat PH pada Rabu lepas sudah buat keputusan noktah. Maksudnya kita akan terus berkempen dalam PRU15 sebagai PH,” katanya kepada pemberita selepas program Jelajah Trak Ayuh Malaysia di Stadium Tuanku Abdul Rahman, Paroi malam tadi.
Katanya, PKR sebagai tulang belakang PH berpegang kepada prinsip satu gabungan melibatkan semua kaum di negara ini, dan sekiranya niat gabungan bersama PN tidak betul iaitu hanya menggunakan alasan untuk menumbangkan BN, ia akan mewujudkan satu kerajaan yang tidak stabil.
“Menang atau kalah belakang kira, kami (PKR) mahu pertahankan idealisme kami. Tetapi saya tidak boleh bercakap bagi pihak DAP dan Amanah.  Mereka pimpinan senior berpengalaman berpuluh tahun, terpulang kepada mereka...saya hanya berpegang kepada keputusan di peringkat PH iaitu noktah (tiada kerjasama dengan PN)," katanya.
Media sebelum ini melaporkan Pengerusi PN Muhyiddin Yassin berkata semua pimpinan parti pembangkang perlu mempertimbangkan membuka semula pintu rundingan dengan PN, jika masing-masing sepakat bahawa musuh utama dalam PRU15 adalah BN.


Sarawak beralih ke Fasa 2 Pelan Pemulihan Negara

Sarawak akan beralih ke Fasa Dua Pelan Pemulihan Negara pada 14 Julai depan, menyertai tujuh buah negeri lain yang sudah berada di bawah fasa tersebut.Jawatankuasa pengurusan bencana negeri berkata keputusan tersebut dibuat bersama Majlis Keselamatan Negara (MKN) selepas Sarawak dikenal pasti memenuhi tiga indikator peralihan fasa.Dalam sebuah kenyataan hari ini, JPBN berkata prosedur operasi standard (SOP) yang digunakan ketika ini akan terus berkuat kuasa sehingga 11.59 malam pada 13 Julai.Sarawak menyertai Sabah, Pulau Pinang, Perlis, Kelantan, Terengganu, Pahang dan Perak dalam peralihannya ke fasa kedua PPN.SOP baru yang terperinci bagi fasa baru negeri itu akan dikeluarkan MKN dan boleh dimuat turun dari laman sesawang www.mkn.gov.my.Orang ramai turut digesa untuk terus mengamalkan langkah pencegahan dan kawalan kendiri yang ketat supaya rantaian Covid-19 dapat diputuskan.


Sony tarik balik Cyberpunk 2077

Sony Interactive Entertainment (SIE) pada Jumaat berkata akan menarik balik permainan video Cyberpunk 2077 dari pasaran dan menawarkan bayaran balik secara penuh kepada pembeli, berikutan aduan mengenai gangguan teknikal dan beberapa masalah lain, lapor Agensi Berita Sputnik.“SIE berusaha untuk memastikan pelanggan mencapai tahap kepuasan yang tinggi, oleh itu kami akan tawar bayaran balik secara penuh kepada pembeli  Cyberpunk 2077 melalui PlayStation Store. SIE juga akan mengeluarkan Cyberpunk 2077 dari PlayStation Store sehingga diberitahu kelak,” menurut SIE dalam satu kenyataan.Cyberpunk 2077, permainan video yang dinanti-nantikan itu dibangunkan CD Projekt Poland, dilancarkan pada 10 Disember.Walaupun permainan berfungsi dengan baik pada komputer peribadi tetapi pemilik konsol permainan mengalami banyak gangguan kecil yang membuatkan ia tidak mesra pengguna.


Fahmi Fadzil curiga dengan dapatan kajian 100 hari pertama kerajaan

Dapatan Kaji Selidik Tinjauan Rakyat Malaysia 100 Hari Pentadbiran Kerajaan yang dilakukan sebuah firma penyelidikan dengan beberapa agensi media tempatan dilihat mencurigakan dan wujud kesangsian, kata Menteri Komunikasi dan Digital Fahmi Fadzil.
Beliau berkata berdasarkan maklumat yang diterbitkan menerusi kajian itu, ia tidak mencerminkan pendapat keseluruhan rakyat di negara ini kerana sampel responden terlibat tidak seimbang, malah metodologi kajian juga meragukan.
Katanya pihak Kementerian Komunikasi dan Digital (KKD) akan bertemu dengan agensi media terlibat untuk mendapatkan penjelasan mengenai kajian itu.
“Maklum balas yang kami terima daripada pelbagai pakar akademik, rata-rata mempertikaikan metodologi kajian…jika itu pendirian mereka (ahli akademik), maka kita kena lihat motif mereka (kajian).
“Kajian tentang 100 hari kerajaan mentadbir, tetapi kita belum capai 100 hari. Saya akan bertemu dengan pihak akhbar tersebut dan dapatkan penjelasan mereka, adakah mereka cuba buat promosi (jenama) atau mahu memperdaya rakyat,” katanya kepada pemberita selepas melancarkan Pakej Perpaduan Prabayar Internet Mudah Alih di Kuala Lumpur semalam.
Sebelum ini, lima media tempatan menyiarkan dapatan kaji selidik mega Tinjauan Rakyat Malaysia 100 Hari Pentadbiran Kerajaan yang dijalankan dari 6 hingga 16 Februari lepas dengan kerjasama sebuah firma penyelidikan.
Kajian itu antaranya mendapati hanya 27 peratus responden berpuas hati dengan prestasi kerajaan dalam menangani isu hubungan antara kaum dan pertumbuhan ekonomi negara, manakala 26 peratus responden berpendapat kerajaan menangani isu bekalan makanan dengan baik.
Sementara itu, mengenai dakwaan Ahli Parlimen Pendang Awang Hashim berhubung kerajaan menyekat pembangkang untuk mengkritik kerajaan, Fahmi berkata kerajaan tidak menghalang sesiapa untuk mengkritik pihak pentadbiran, namun amalan memfitnah tidak boleh diterima.
“Boleh saja untuk kritik tetapi jangan fitnah…fitnah itu merosakkan akhlak. Sebagai seorang ahli Parlimen dari parti yang memperjuangkan Islam, beliau (Awang) patut lebih faham musibah fitnah.
“Kepada YB (Yang Berhormat) Pendang (Awang), saya mohon beliau muhasabah diri dan sekiranya ada isu…jawab kenyataan di mahkamah,” katanya.
Rabu lepas, Perdana Menteri Anwar Ibrahim mengemukakan surat tuntutan (LOD) kepada Awang berhubung kenyataan yang menuduh perdana menteri berdendam lebih teruk daripada bekas perdana menteri Dr Mahathir Mohamad dan mengamalkan pendakwaan terpilih.
Dalam pada itu, Fahmi berkata KKD akan bertemu dengan TikTok Malaysia dan Cyber Security Malaysia (CSM) untuk membincangkan mengenai aspek keselamatan yang meragukan seperti yang didakwa oleh pembuat dasar Kesatuan Eropah.
Beliau berkata jika aspek keselamatan aplikasi itu mencurigakan dan melibatkan rahsia rasmi kerajaan, ia perlu dipertimbangkan segera oleh KKD.
Sabtu lepas, media antarabangsa melaporkan dua institusi pembuat dasar terbesar Kesatuan Eropah mengharamkan TikTok daripada telefon kakitangan mereka atas alasan keselamatan siber.


Biden dahului Trump, pengundian masih berjalan

Calon Demokrat Joe Biden pada Selasa malam mendahului pilihan raya Amerika Syarikat (AS) mengatasi Presiden Donald Trump dalam persaingan tahun ini untuk menguasai Rumah Putih, pengundian masih berlangsung di banyak negeri, lapor Agensi Anadolu.Bekas naib presiden itu menambah 85 undi electoral berbanding 55 untuk Trump. Mana-mana calon perlu menang sekurang-kurangnya 270 undi electoral untuk menguasai Rumah Putih.Biden menang di Connecticut, Delaware, Illinois, Maryland, Massachusetts, New Jersey, Rhode Island, Vermont dan Virginia, di negeri yang menyokong Demokrat, manakala Trump mendahului di negeri yang mendapat sokongan konservatif iaitu Alabama, Kentucky, Mississippi, Oklahoma, Carolina Selatan, Tennessee dan West Virginia, menurut Associated Press.Bekas naib presiden itu menambah 85 undi electoral berbanding 55 untuk Trump. Mana-mana calon perlu menang sekurang-kurangnya 270 undi electoral untuk menguasai Rumah Putih.Pusat pengundian ditutup di lebih 20 negeri dan Washington pada 8 malam Waktu Timur (0100 GMT), termasuk negeri-negeri di Michigan, Pennsylvania dan Texas.


FDA luluskan hampir 800,000 vaksin cacar monyet

Pentadbiran Makanan dan Ubat-ubatan (FDA) Amerika Syarikat (AS) semalam, meluluskan hampir 800,000 dos vaksin Jynneos untuk memerangi wabak cacar monyet.
Vaksin Jynneos dihasilkan oleh Bavarian Nordic di Denmark dan ia digunakan untuk mencegah cacar monyet dan cacar.
Langkah itu penting bagi memerangi wabak cacar monyet di AS sebelum ia menjadi lebih parah.
"Keputusan FDA ini adalah langkah penting demi mengukuh dan mempercepatkan tindak balas terhadap cacar monyet, termasuk membekalkan vaksin selamat dan berkesan kepada mereka yang berisiko tinggi terdedah kepada wabak itu," lapor Agensi Anadolu memetik kenyataan Setiausaha Perkhidmatan Kesihatan dan Manusia (HHS), Xavier Becerra.
Beliau berkata, FDA juga mempercepatkan pemeriksaan dan kelulusan terhadap vaksin buatan Bavarian Nordic itu, bermakna tambahan sebanyak 786,000 dos vaksin kini tersedia untuk digunakan di AS.
 "Dengan kelulusan Jynneos, HHS kini berusaha untuk menyediakan dos yang mencukupi kepada semua negeri di AS secepat mungkin. Tindakan agresif dalam memerangi wabak cacar monyet menjadi keutamaan HHS," katanya.
 HHS memaklumkan, pihaknya akan mengumumkan lebih banyak lagi peruntukan vaksin hari ini.
"Kami akan terus mempercepat dan mengukuhkan tindak balas dalam beberapa hari akan datang dan akan bekerjasama dengan rakan kongsi di lapangan, dalam komuniti, dan di peringkat antarabangsa untuk memerangi virus ini serta melindungi mereka yang berisiko.
"Saya memuji seluruh pasukan FDA atas usaha gigih mereka dalam menyediakan vaksin tambahan secepat mungkin sambil memastikan ia memenuhi standard kualiti dan tahap keselamatan yang tinggi," kata Becerra.


Sorry.


Tiada parti politik, individu kebal daripada undang-undang, kata PM

Tidak ada parti politik mahu pun individu yang kebal daripada dikenakan tindakan undang-undang, kata Perdana Menteri Ismail Sabri Yaakob.Beliau berkata walaupun negara berada di Fasa Empat Pelan Pemulihan Negara (PPN), namun prosedur operasi standard (SOP) yang jelas telah diumum kerajaan berdasarkan Akta Pencegahan dan Pengawalan Penyakit Berjangkit 1988 (Akta 342).“Jadi kita tidak ada kompromi, tidak ada istilah orang biasa dan orang kayangan, orang biasa kena kompaun dan orang kayangan tidak kena, undang-undang sama sahaja, jadi saya harap semua rakyat patuh kepada SOP,” katanya pada sidang media selepas melancarkan Pelan Hala Tuju Pembangunan Vaksin Negara (PPVN) dan Institut Genom dan Vaksin Malaysia (MGVI) hari ini.Beliau berkata demikian ketika diminta mengulas isu beberapa parti politik telah dikompaun baru-baru ini kerana melanggar SOP, antaranya Barisan Nasional yang melancarkan jentera Pilihan Raya Melaka dan PKR Melaka yang mengadakan acara berkaitan pilihan raya, masing-masing dikenakan kompaun RM10,000.Sebelum ini, Menteri Kesihatan Khairy Jamaluddin berkata sebarang aktiviti, perhimpunan atau majlis sosial berkaitan pilihan raya tidak dibenarkan berkuat kuasa 25 Okt hingga 27 Nov ini bagi mengurangkan risiko penularan jangkitan dan peningkatan kes mendadak Covid-19.Ia termasuk penganjuran majlis-majlis pelancaran jentera pilihan raya.


Kementerian kewangan turunkan kuasa kepada KKM, Mosti lancarkan pelaksanaan PICK

Kementerian kewangan (MOF) hari ini mengumumkan usaha memudahcara dan menyegerakan pelaksanaan Program Imunisasi Covid-19 Kebangaan (PICK) sekali gus menurunkan kuasa kepada dua kementerian utama untuk memuktamadkan peruntukan dan perolehan vaksin.Dalam sebuah kenyataan, kementerian itu memaklumkan menterinya, Tengku Zafrul Tengku Aziz, Ketua Setiausaha Perbendaharaan Asri Hamidon, dan pengurusan tertinggi MOF menghadiri Mesyuarat Prosiding Jawatankuasa Kira-Kira Wang Negara (PAC) berhubung Perolehan Vaksin Covid-19.“YB menteri kewangan menjelaskan peranan MOF dalam menyediakan tatacara perolehan dan peruntukan bagi memudahcara dan menyegerakan pelaksanaan PICK untuk mencapai objektif imunisasi lengkap bagi penduduk Malaysia menjelang bulan Oktober 2021,” kata kenyataan itu.Menurut kenyataan itu lagi, MOF mengambil tiga langkah demi memastikan objektif imunisasi lengkap dapat dicapai menjelang Oktober.Pertama, MOF akan menurunkan kuasa kepada kementerian kesihatan (KKM) dan kementerian sains, teknologi dan inovasi (Mosti) untuk memuktamadkan perolehan vaksin di peringkat kementerian masing-masing.Langkah kedua, MOF akan meningkatkan peruntukan bagi perolehan vaksin dan PICK dari RM3 billion kepada RM5.8 bilion seperti yang diumumkan melalui pakej Pemulih pada Jun 2021.Sementara terakhir, MOF akan memberi kelonggaran kepada KKM dan Mosti untuk menguruskan perbelanjaan peruntukan berhubung pelaksanaan PICK tertakluk kepada siling peruntukan RM5.8 bilion yang diluluskan.“MOF juga memberi komitmen untuk terus memainkan peranannya menjayakan usaha PICK demi mencapai vaksinasi penuh penduduk dewasa dan selanjutnya membolehkan pembukaan aktiviti ekonomi dan sosial berfasa selaras dengan Pelan Pemulihan Negara,” kata kenyataan itu lagi.


Agong, Raja Permaisuri adakan lawatan khas ke London

Yang di-Pertuan Agong Sultan Abdullah Sultan Ahmad Shah dan Raja Permaisuri Agong Tunku Hajah Azizah Aminah Maimunah Iskandariah berkenan mengadakan lawatan khas ke London bermula esok hingga 16 Oktober ini.
Datuk Pengelola Bijaya Diraja Istana Negara Ahmad Fadil Shamsuddin berkata dalam rangka lawatan khas itu, Seri Paduka berdua dijadualkan berangkat melakukan kunjungan hormat ke atas Raja Britain Raja Charles III di Istana Buckingham pada 12 Oktober.
Beliau berkata keberangkatan Seri Paduka berdua melakukan kunjungan hormat itu mencerminkan keakraban Sultan Abdullah dengan Raja Charles.
"Seri Paduka menjalin persahabatan dengan Raja Charles sejak lebih empat dekad dan pernah bersukan polo berkuda bersama-sama ketika zaman remaja di pelbagai peringkat kejohanan antarabangsa.
"Kunjungan hormat ini juga mencerminkan hubungan dua hala yang rapat di antara Malaysia dan United Kingdom sejak kemerdekaan Malaysia 65 tahun lepas," menurut Fadil dalam kenyataan hari ini.
Pada hari sama (12 Okt), Sultan Abdullah dan Tunku Azizah turut dijadualkan berangkat menyempurnakan majlis perasmian Stesen Janakuasa Battersea, projek hartanah ikonik pelaburan Malaysia di London.
Stesen janakuasa berkeluasan 16.99 hektar itu adalah projek hartanah membabitkan usaha sama Sime Darby Property, SP Setia Berhad, Kumpulan Wang Simpanan Pekerja dan Permodalan Nasional Berhad sejak 2012 dengan nilai pembangunan kasar sebanyak RM51.53 bilion.
Fadil berkata Yang di-Pertuan Agong dan Raja Permaisuri dijadualkan mengakhiri lawatan khas itu dan berangkat pulang ke tanah air pada 16 Oktober.
Dari segi hubungan dua hala, United Kingdom merupakan rakan dagang ke-18 terbesar Malaysia pada 2021 dengan jumlah dagangan direkodkan antara kedua-dua negara sebanyak RM17.17 bilion, yang menyaksikan peningkatan sebanyak 2.9% berbanding 2020.
Nilai eksport Malaysia ke United Kingdom pada tahun lepas juga telah direkodkan sebanyak RM9.78 bilion manakala nilai import dari United Kingdom ialah RM7.39 bilion.


Moscow dakwa AS cuba ganggu hubungan Rusia-Afrika

Amerika Syarikat (AS) "melakukan tekanan yang tidak pernah berlaku sebelum ini" ke atas negara-negara Afrika, termasuk cuba mengganggu sidang kemuncak Rusia-Afrika, menurut timbalan menteri luar Rusia dipetik sebagai berkata pada Sabtu.
Presiden Vladimir Putin akan menjadi tuan rumah sidang kemuncak Rusia-Afrika kedua pada Julai di St. Petersburg, yang bertujuan untuk menggariskan percubaannya untuk memenangi hati negara Afrika selepas dikenakan sekatan oleh Barat kerana pencerobohannya di Ukraine setahun lalu.
Timbalan Menteri Luar Mikhail Bogdanov, yang dipetik oleh agensi TASS negeri mengulangi tuduhan Moscow mengenai "kolektif Barat" mengadakan kempen untuk mengasingkan Moscow.
"Amerika Syarikat dan sekutunya sedang menjalankan kempen yang tidak pernah berlaku sebelum ini untuk pengasingan politik dan ekonomi Rusia, termasuk gangguan sidang kemuncak kedua Rusia-Afrika di St. Petersburg," kata Bogdanov kepada TASS.
Moscow menggelarkan pencerobohannya ke atas Ukraine sebagai "operasi ketenteraan khas". Sebaliknya, Kyiv dan sekutu Baratnya menuduh ia pencerobohan imperialistik untuk merampas tanah.
"Sejak permulaan operasi ketenteraan khas, kolektif Barat meningkatkan tekanan dengan ketara ke atas negara-negara Afrika - melalui ancaman sekatan, penamatan bantuan kewangan dan kemanusiaan," kata Bogdanov.
Sejak permulaan perang, yang telah membunuh ribuan orang selain jutaan rakyat kehilangan tempat tinggal, Moscow telah beralih ke China, India - dan negara-negara Afrika, untuk merapakat lagi hubungan.
Afrika Selatan mengadakan latihan ketenteraan selama 10 hari dengan tentera Rusia dan China. Malah kumpulan Wagner, tentera upahan Rusia, dikerahkan menentang pemberontak di Mali dan Afrika Tengah.
Presiden AS Joe Biden menjadi tuan rumah sidang kemuncak pemimpin AS-Afrika pada 2022 di Washington, bertujuan untuk memperkukuh pakatan di tengah-tengah kehadiran Rusia dan China yang semakin meningkat di benua itu.


Sekolah dibuka semula pada 1 September depan

Kementerian pendidikan (KPM) hari ini mengumumkan sesi persekolahan secara bersemuka akan dibuka semula pada 1 September depan.KPM berkata pengajaran dan pembelajaran di rumah (PdPR) hanya akan diteruskan sehingga 31 Ogos 2021.“Ketetapan tersebut terpakai kepada semua sekolah kerajaan, sekolah bantuan kerajaan, sekolah swasta dan institusi pendidikan yang berdaftar dengan KPM.“KPM sentiasa bekerjasama rapat dengan Badan Bertindak Imunisasi Covid-19 (CITF) bagi memastikan kadar vaksinasi dalam kalangan guru, pentadir dan kakitangan di sekolah dapat terus ditingkatkan,” kata KPM dalam satu kenyataan hari ini.Menurut KPM, bermula 1 September depan, pembukaaan sekolah akan dimulakan secara berperingkat bagi PdP bersemuka.Bagaimanapun, ia akan mengambil kira penilaian risiko oleh kementerian kesihatan dan Majlis Keselamatan Negara bagi melihat keperluan untuk membuat perubahan terhadap tarikh tersebut.Butiran lanjut mengenai pembukaan sekolah bagi sesi PdP secara bersemuka akan dikeluarkan selewat-lewatnya seminggu sebelum sekolah dibuka, katanya.Sebelum ini, sesi persekolahan secara bersemuka dimulakan pada 1 Mac lalu berikutan beberapa sekatan pergerakan dilaksanakan di seluruh negara.Bagaimanapun, selepas peningkatan angka kes Covid-19 dalam negara KPM memutuskan untuk melaksanakan PdPR sekali lagi bermula 6 Mei lalu.Kluster pendidikan di negara sudah dikesan di seluruh negara bermula Januari lalu.Pada 25 Mac, sejumlah 811 kluster Covid-19 dilaporkan melibatkan pusat pengajian tinggi, sekolah menengah, sekolah rendah, pusat tahfiz dan madrasah.


Kim Jong Un panggil mesyuarat bincang tingkatkan ekonomi, bekalan makanan

Pemimpin Korea Utara Kim Jong Un mengadakan mesyuarat pegawai parti pemerintah bagi membincangkan langkah meningkatkan ekonomi dan sektor pertanian negara itu, lapor media kerajaan hari ini.
Ia susulan kebimbangan terhadap kekurangan makanan dan krisis kemanusiaan yang semakin memuncak.
Pakar antarabangsa berpendapat masalah keterjaminan makanan bertambah buruk di republik itu di tengah-tengah sekatan dan kawalan pergerakan akibat Covid-19.
Kim mempengerusikan mesyuarat pleno ketujuh yang dianjurkan Jawatankuasa Pusat Parti Pekerja Korea ketika negara itu mengkaji projek pembangunan luar bandar, lapor agensi berita negara KCNA.
Pada hari pertama perhimpunan itu meluluskan beberapa agenda, lapor KCNA, sambil memberikan beberapa butiran. Mesyuarat itu sedang berjalan, tambah laporan itu.
Semasa mengumumkan mesyuarat pada Februari lalu, KCNA berkata ia adalah "tugas yang sangat penting dan mendesak untuk mewujudkan strategi yang betul untuk pembangunan pertanian."
Sumber makanan Korea Utara semakin berkurangan, dengan para pegawai Seoul mengatakan mesyuarat itu menandakan tahap serius bekalan makanan di republik komunis itu.
Bulan lalu program 38 North yang berpangkalan di AS, yang memantau Korea Utara, melaporkan "ketersediaan makanan mungkin merosot di bawah paras minimum keperluan manusia," dengan masalah keterjaminan makanan paling teruk sejak kebuluran pada 1990-an.
Korea Utara berada di bawah sekatan antarabangsa yang ketat berikutan program senjata nuklear dan peluru berpandu balistiknya.
Malah, dalam beberapa tahun kebelakangan ini perdagangan sempadannya yang terhad hampir terhalang oleh kawalan pergerakan yang dikuatkuasakan bertujuan mencegah penularan Covid-19.


Annuar Musa cadang pembentukan ‘grand coalition’ libatkan Pejuang, Warisan

Setiausaha Agung Barisan Nasional (BN) Annuar Musa hari ini mencadangkan satu pembentukan kerajaan “grand coalition” melangkaui parti-parti Melayu yang sealiran demi kestabilan demi kestabilan politik negara.Annuar yang juga setiausaha agung Perikatan Nasional (PN) berkata, sudah terlalu lama politik Malaysia berlegar sekeliling dua tiga personaliti dan bukan atas dasar perjuangan.“Saya ingin menganjurkan pembentukan suatu grand coalition yang melibatkan sekurang kurangnya 12, 13 parti politik yang sealiran.“Mari kita garabkan penyatuan dan muafakat besar(Gabungan/Muafakat Nasional) yang melibatkan BN, PN, Gabungan Parti Sarawak (GPS) dan Gabungan Rakyat Sabah (GRS)…Gabungan ini terhasil daripada muafakat dan kerjasama berkesan anggota dalam kerajaan Perikatan Nasional.“Beberapa parti yang bebas atau menolak Pakatan Harapan (PH) boleh dibawa bersama. Warisan, Muda, Pejuang, Berjasa, IPF, Makkal, PCM dan lain-lain.“Yang penting kita tinggalkan politik yang berlegar sekeliling personaliti dan kita semarakkan politik penyatuan ummah yang mendahulukan kestabilan,ketahanan nasional dan kepentingan rakyat,” tulis ahli Parlimen Ketereh itu dalam akaun Facebooknya hari ini.“Saya ingin menganjurkan pembentukan suatu grand coalition yang melibatkan sekurang kurangnya 12, 13 parti politik yang sealiran.Annuar berkata muafakat besar atau grand coalition ini sebagai satu persiapan kepada negara dalam berdepan dengan pasca Covid-19.“Usaha penyatuan ummah harus menjadi tanggungjawab utama dan berterusan kita.“Sudah berkali-kali politik nasional cuba diseret kerana mempertahan atau menentang individu. Cukup-cukuplah,” kata menteri Wilayah Persekutuan itu.Terdapat kebimbangan sebelum ini sekiranya Belanjawan 2021 tidak dapat diluluskan, pilihan raya umum terpaksa diadakan ketika penularan kes Covid-19 masih tinggi.Minggu lalu, Presiden Amanah Mohamad Sabu mengumumkan kesemua ahli Parlimen partinya akan menolak Belanjawan 2021.Kenyataan bekas menteri pertahanan itu dilihat bertentangan dengan nasihat Yang di Pertuan Agong agar semua ahli politik mengenepikan perbezaan bagi memastikan perang melawan Covid-19 berjaya.Grand coalition atau muafakat besar pernah dilakukan perdana menteri kedua, Abdul Razak Hussein selepas peristiwa berdarah 13 Mei 1969.Untuk menyatukan semua parti politik untuk kestabilan negara, Razak menubuhkan BN dengan turut menjemput parti-parti pembangkang seperti PAS dan Gerakan untuk bersama.


Permohonan Najib cabar keputusan Jabatan Penjara didengar 19 Oktober

Mahkamah Tinggi Kuala Lumpur menetapkan 19 Oktober untuk mendengar permohonan Najib Razak bagi mencabar keputusan Jabatan Penjara yang tidak membenarkan permohonannya untuk menghadiri persidangan Dewan Rakyat.
Hakim Ahmad Kamal Md Shahid menetapkan tarikh itu selepas sebutan kes itu hari ini yang dihadiri peguam persekutuan M Kogilambigai, yang bertindak bagi pihak Jabatan Peguam Negara (AGC) manakala peguam Muhammad Shafee Abdullah, mewakili Najib.
Terdahulu, Kogilambigai memaklumkan kepada mahkamah bahawa beliau memerlukan sekurang-kurangnya seminggu untuk mengkaji permohonan bekas perdana menteri itu bagi kebenaran semakan kehakiman.
“Kami memerlukan masa untuk mengkaji penghujahan dan kami akan memaklumkan kepada mahkamah sama ada AGC akan mengemukakan sebarang bantahan berhubung perkara itu,” katanya sambil menambah tiada keperluan mendesak berhubung perkara itu kerana Parlimen telah dibubarkan dua hari lepas.
Sebaliknya, Shafee berkara perkara itu amat mendesak kerana terdapat isu perundangan yang serius yang akan ditentukan oleh mahkamah, termasuk sama ada Najib boleh dicalonkan dan hadir di pusat penamaan calon di mana beliau akan bertanding.
"Saya cadangkan agar permohonan itu didengar pada Jumaat ini (14 Oktober),” kata peguam itu.
Pada 5 Oktober lepas, Najib, 69, memfailkan permohonan menamakan kerajaan, Menteri Dalam Negeri dan Komisioner Jeneral Penjara sebagai responden pertama hingga ketiga.
Dalam permohonannya, ahli Parlimen Pekan itu memohon perintah untuk membatalkan keputusan responden ketiga (Komisioner Jeneral Penjara) yang tidak membenarkannya mengakses kepada pegawai/pembantunya bagi tujuan kerja-kerja Parlimen, perundangan dan pengundi kawasannya.
Najib juga memohon perintah untuk mengetepikan keputusan responden ketiga itu yang tidak membenarkannya menghadiri Parlimen pada tarikh persidangan yang dijadualkan.
Dalam afidavit sokongannya, Najib berkata keputusan responden pertama dan ketiga yang menolak permohonannya atas alasan keselamatan telah disampaikan kepadanya melalui Pejabat Penjara Kajang pada 28 September.
Najib juga menyatakan bahawa keengganan responden pertama dan ketiga untuk membenarkannya mengakses kepada pegawai dan pembantunya bagi tujuan perkara berkaitan Parlimen serta pengundinya dan tindakan tidak diambil oleh responden kedua adalah tindakan tidak munasabah atau tidak rasional.
Najib berkata menurut Perkara 59 Perlembagaan Persekutuan, beliau mempunyai kewajipan perlembagaan untuk melaksanakan tugasnya dengan berkesan dan sebagai ahli Parlimen dalam mewakili pengundi Pekan.


Ketirisan data peribadi pengguna MySejahtera akan disiasat, kata menteri

Cyber Security Malaysia (CSM) diarah untuk menyiasat laporan berhubung ketirisan maklumat peribadi pengguna aplikasi MySejahtera, kata Menteri Komunikasi dan Digital Fahmi Fadzil.
Beliau berkata tindakan lanjut akan dilaksanakan Suruhanjaya Komunikasi dan Multimedia (MCMC) selepas mendapat laporan lengkap siasatan CSM.
“Berkenaan isu (ketirisan maklumat) MySejahtera… saya sudah minta CSM siasat, meneliti dan memahami siapa yang sebenarnya telah mengakses akaun 'Super Admin' bagi aplikasi MySejahtera.
“Dipercayai jumlah data (peribadi) yang sangat banyak mungkin telah dibawa keluar,” katanya ketika sesi menggulung perbahasan Usul Menjunjung Kasih Titah Diraja bagi Kementerian Komunikasi dan Digital (KKD) di Dewan Rakyat hari ini.
Dalam Laporan Ketua Audit Negara (LKAN) 2021 Siri 2 mendedahkan terdapat 1.12 juta cubaan memecah masuk aplikasi MySejahtera dengan kira-kira tiga juta maklumat pengguna aplikasi itu dilapor  diakses secara mencurigakan daripada akaun "Super Admin".
Fahmi berkata dalam isu keselamatan data peribadi, tanggungjawab itu bukan hanya dipikul KKD, sebaliknya ia turut melibatkan kerjasama pelbagai agensi.
Justeru, katanya terdapat keperluan untuk meminda Akta Perlindungan Data Peribadi 2010 (APDP) pada waktu ini berikutan berlakunya banyak kes ketirisan data peribadi.
“Insya-Allah apabila KKD membawa (usul) meminda akta itu (APDP), saya amat berharap semua ahli-ahli Yang Berhormat untuk bersama-sama mengukuhkan perlindungan data peribadi di negara ini,” katanya.
Dalam pada itu, bagi menyelesaikan isu liputan telekomunikasi terutama di pusat bandar dan pinggir bandar, Fahmi berkata beliau telah mengarahkan MCMC menyelesaikan masalah itu menjelang Jun ini.
Fahmi berkata punca gangguan kualiti perkhidmatan selular awam di kawasan itu yang menyebabkan panggilan terputus atau terhalang dan perkhidmatan jalur lebar mudah alih dengan kelajuan internet yang perlahan adalah disebabkan kerana tiada liputan, liputan yang lemah atau berlaku kesesakan rangkaian.
Katanya, pada 2022, MCMC selesai mengaudit 3,080 lokasi di seluruh Malaysia dan setakat ini, 229 Arahan Suruhanjaya berkaitan kualiti perkhidmatan dikeluarkan kepada pemberi perkhidmatan yang gagal mematuhi Standard Mandatori Kualiti Perkhidmatan (MSQoS).
“Daripada 229 Arahan Suruhanjaya tersebut, pemberi perkhidmatan telah membuat penambahbaikan melibatkan 157 Arahan Suruhanjaya dan tindakan sivil akan diambil bagi 40 Arahan Suruhanjaya yang telah gagal dipatuhi,” katanya.
Melalui Arahan Suruhanjaya ini, pemberi perkhidmatan wajib melakukan penambahbaikan kualiti perkhidmatan dengan mengoptimumkan atau menaik taraf menara sedia ada agar kualiti pengalaman pengguna pada tahap yang baik serta menyediakan menara baharu untuk menambah baik kualiti jaringan jalur lebar.
Fahmi berkata MCMC juga akan membuka kaunter di bangunan Parlimen pada 6 dan 7 Mac ini dan menjemput semua Ahli Parlimen untuk membawa aduan liputan di kawasan masing-masing untuk diteliti suruhanjaya itu.


Sisi gelap kehadiran ‘pelancong bencana’ di lokasi banjir

Kamarul Azizi tekun menekan butang “shutter” pada kameranya.Dia dikelilingi mangsa banjir yang terdesak dan lapar.Dengan perlahan-lahan dia meredah air pada paras lutut dan merakam gambar kejadian pecah masuk beberapa pasar raya, termasuk Mydin di Taman Sri Muda, Shah Alam ketika banjir pada Disember lepas.Gambar-gambar kejadian itu dimuat naik oleh Kamarul di laman sosial.Ia menjadi tular dan menarik perhatian mereka yang prihatin dengan nasib mangsa banjir.Kamarul, seorang jurugambar sambilan, bagaimanapun turut menyaksikan satu fenomena lain.Katanya, sudah banyak kali melihat kumpulan “sukarelawan” yang sebenarnya datang bukan untuk membantu.Ketika ramai lagi rakyat Malaysia yang ikhlas turun ke lokasi bencana bagi menghulurkan tangan, segelintir hanya datang untuk melihat dan mengambil kesempatan.“Kawasan bencana bukan taman hiburan untuk mereka yang datang hanya untuk bergambar depan telefon,” katanya kepada MalaysiaNow.“Sewajarnya mereka ambil iktibar dan insaf atas kejadian itu.”Katanya, selain ingin merasai sendiri pengalaman di tempat bencana, fenomena “voluntour” itu diburukkan dengan kegilaan terhadap media sosial.“Mereka datang untuk buat kandungan di media sosial dan tidak hormat pada tuan rumah yang ditimpa musibah.”Bukan hanya di MalaysiaFenomena ini turut berlaku di luar negara.Di negara jiran Indonesia, gempa bumi 7.5 skala richter menggegarkan pulau Sulawesi pada 2018.Bagaimanapun, usaha mencari dan menyelamat oleh kumpulan antarabangsa berdepan kesukaran dan kelewatan ekoran kehadiran orang asing yang tidak terlatih untuk memberi bantuan.Pihak berkuasa ketika itu terpaksa mengehadkan penerbangan ke pulau itu bagi membendung kumpulan “pelancong bencana”.Di Amerika Syarikat, fenomena taufan yang sering berlaku di beberapa negeri turut menarik kehadiran kumpulan yang dipanggil pengejar taufan, atau “storm chasers”.Dr Shalimar Abdullah, salah seorang naib presiden Mercy Malaysia berkata, kehadiran kumpulan pelancong bencana itu, jika tiada koordinasi, hanya akan menyusahkan mangsa banjir dan usaha menyelamat.“Ramai orang datang tapi tidak memberi pertolongan atau beri pertolongan seperti melepaskan batuk di tangga.“Pada masa yang sama, kenderaan mereka mengakibatkan kesesakan trafik,” katanya kepada MalaysiaNow.Kesesakan trafik dapat dilihat di Bukit Lanchong di Subang, Selangor ketika banjir baru-baru ini apabila ramai orang hadir ke lokasi, sehingga menyukarkan pergerakan trak pasukan penyelamat.Selain itu, kumpulan itu juga dilaporkan menggunakan sumber yang bertujuan dihantar kepada mangsa banjir.“Mereka rasa mereka sudah beri perkhidmatan, dan berhak mendapatkan makanan di masjid yang menjadi pusat pengumpulan barangan, namun sebenarnya makanan itu disediakan untuk mangsa banjir.”Kejadian yang sama katanya turut dilihat semasa banjir buruk di Kelantan pada 2014 apabila terlalu banyak kenderaan yang datang hanya untuk bergambar.Katanya, mereka yang menginap di hotel akan menggunakan sumber air dan elektrik yang kritikal.“Di kawasan bandar, mungkin perkara ini tidak memberi kesan, tetapi di kawasan kampung, ia menjejaskan mangsa,” jelas Shalimar yang berada di negeri Cik Siti Wan Kembang itu ketika kejadian.Katanya, kerja-kerja kemanusian menuntut perancangan yang baik.Di Mercy Malaysia contohnya, pertubuhan itu mempunyai perancangan jangka masa sederhana dan panjang.“Pada peringkat awal, memang semua orang datang tolong, tapi macam sekarang, mangsa banjir bulan lepas masih memerlukan pertolongan dari segi kerja-kerja pembaikan rumah,” katanya.Tambah Shalimar, pihak berkuasa boleh memberikan kursus atau latihan kepada orang awam yang berminat untuk menjadi sukarelawan.Dengan memberikan gambaran mengenai usaha menyelamat, mereka tahu apa yang perlu dilakukan sekiranya berada di lokasi bencana.Dalam pada itu, Kamarul menambah, ada juga sukarelawan yang membantu “membersihkan” semua barangan di rumah mangsa termasuklah barangan yang masih boleh digunakan.“Seharusnya sukarelawan bertanya dahulu dengan tuan rumah sebelum barangan tersebut dibuang bukannya menambah lagi kerugian dan kedukaan mangsa banjir.”


Merancang ke universiti

Aku bukan pelajar yang cekap dalam ilmu kira-kira.
Aku selalu merasa hairan jika cikgu ilmu hisab berkata “let the number be X”.
Aku pening kepala. Aku tak faham kenapa angka itu menjadi X.
Setahu aku X ini adalah ganti nama untuk gadis yang terlibat dalam kes rogol di mahkamah.
Nama Miss X ini kerap aku baca dalam Utusan Melayu.
Gadis sunti ini diberi nama Miss X dan tidak diketahui sama ada Cina atau Melayu.
Bab kes rogol ini aku faham. Miss X digunakan untuk melindungi nama gadis ini daripada diketahui umum.
“Let’s the number be X” dalam kelas ilmu hisab aku tidak faham.
Justeru sesudah lulus tingkatan tiga melalui peperiksaan Lower Certificate of Education (LCE) aku masuk ke tingkatan empat dan mengambil aliran sastera.
Ketika menyambung dalam tingkatan enam di Malay College Kuala Kangsar (MCKK) aku tetap mengambil aliran sastera.
Aku cuba lari daripada belajar ilmu kira-kira.
Tetapi bila aku mengambil mata pelajaran ekonomi, aku terserempak lagi dengan urusan kira-kira.
Aku berjumpa dengan X sekali lagi.
Hasilnya di MCKK aku masih bebal dalam mata pelajaran ekonomi.
MCKK ketika aku di sana adalah wilayah “creme de la creme” untuk pelajar Melayu.
Pelajar yang menjadi “budak koleq” dipilih dan terpilih.
Dalam tingkatan enam sebelum peperiksaan Higher School Certificate (HSC) berjalan kami sudah ada sasaran.
Sebelum masuk ke universiti kami sudah memasang niat. Semua pelajar tingkatan enam di MCKK bercita-cita untuk menyambung belajar ke luar negara.
Ketika itu ada Commonwealth Scholarship untuk menyambung belajar ke United Kingdom, Australia, New Zealand dan Canada.
Menyambung pelajaran dalam semua ilmu, sains, sastera dan undang-undang. Mereka yang mendapat Biasiswa Commonwealth ini adalah pelajar MCCK yang terbaik dan terpilih.
Creme de la creme di atas cream de la creme produk MCKK.
Tahun 1970 aku dalam tingkatan enam atas aku sudah mula membaca Mahasiswa Negara.
Ini akhbar dwi-mingguan daripada Persatuan Mahasiswa Universiti Malaya (PMUM).
Mohd Arif daripada kelas aku ada hubungan dengan Mahasiswa Negara.
Maka dua minggu sekali beberapa naskah Mahasiswa Negara akan dijual oleh Arif.
Membaca Mahasiswa Negara menaikkan semangat untuk ke universiti.
Daripada akhbar ini aku mula mengikuti perkembangan kampus UM.
Aku tahu wujudnya Kelab Sosialis.
Ada Persatuan Bahasa Melayu Universiti Malaya (PBMUM) dan Persatuan Mahasiswa Islam Universiti Malaya (PMIUM).
Di MCKK juga, ada akhbar dan majalah kami sendiri.
Majalah MCKK atau “school magzine” diterbitkan setahun sekali.
Majalah ini merakam apa yang berlaku pada tahun itu.
Kami ada akhbar Kris Kangsar, akhbar dalaman yang dikeluarkan secara berkala.
Daripada pelajar aliran sastera ada Majalah Semaian.
Ini majalah sastera MCKK yang terbit setahun sekali.
Ada cerpen, sajak, gurindam, pantun seloka dan ada tulisan berkenaan sastera yang bersangkutan dengan mata pelajaran sastera.
Pada tahun 1970 aku diberi kepercayaan untuk menjadi ketua pengarang Majalah Semaian MCKK.
Antara sidang pengarang yang membantu aku ialah Rashid Harun, Kamat Norbit dan Kamarudin Jaffar sebagai penasihat. Aku ingat lagi usaha dijalankan untuk mencari dana.
Kami menjual iklan dan meminta derma.
Sebagai ketua pengarang aku beberapa kali ke Taiping untuk urusan pencetakan.
Semua beres. Sebelum akhir tahun, sebelum masuk peperiksaan HSC, Majalah Semaian diterbitkan.
Aku merasa bangga. Aku merasa aku sudah menjadi budak koleq.
Aku teringat lagi bagaimana satu  ketika dulu aku ingin meninggalkan MCKK dan berpindah ke KGV di Seremban.
Kini semua tinggal ingatan.
Six Form Union MCKK juga amat aktif.
Malah ada jaringan dengan kesatuan Six Form Union untuk seluruh Perak.
King Edward dari Taiping, Anderson, Anglo Chinese School, St Micheal dan Star dari Ipoh.
Tahun 1970, MCKK menjadi tuan rumah untuk pertemuan pelajar Six Form Union.
Sebagai tuan rumah kami susun program.
Di sebelah pagi ada perbincangan dan debat. Di sebelah petang ada acara sukan.
Para tamu datang dengan bas sekolah masing-masing.
Dewan Hargreaves didatangi oleh pelajar perempuan Melayu, Cina dan India dari Ipoh dan Taiping.
Bayangkan ada pelajar perempuan di MCKK. Ini satu perkara yang “rare”, perempuan di lihat dalam padang bola MCKK dan duduk dalam Dewan Hargreaves.
Masuk penggal kedua Six Form Union menjalankan program Union Night.
Kami mendapat tahu bahawa seorang pemimpin pelajar dari Universiti Malaya akan datang ke Dewan Hargreaves.
Sosok ini bernama Anwar Ibrahim yang juga “old boy” budak koleq.
Malam Khamis, malam union itu aku ingat lagi Anwar, pemimpin Persatuan Bahasa Melayu Universiti Malaya (PBMUM) naik pentas dan berucap.
Aku ingat lagi ucapan pemimpin pelajar ini ialah tentang negara-negara Islam yang miskin yang wajib dibangunkan.
Sebenarnya aku sudah ada membaca berita Anwar ini daripada Utusan Melayu.
Pada tahun 1969 sesudah 13 Mei PBMUM dan PMIUM mengambil garis politik mendesak Perdana Menteri Tunku Abdul Rahman meletakkan jawatan dan berundur.
Garis politik Anwar ini selari dengan garis politik Dr Mahathir Mohamad yang juga menentang kepimpinan Tunku.
Beberapa bulan selepas tragedi 13 Mei Tunku menulis buku berjudul “Sebelum dan Sesudah 13 Mei.
Dari apa yang aku baca, buku ini dibakar di Sudut Pidato UM. Sosok yang memimpin pembakaran buku ini antaranya ialah Anwar.
Dari Mahasiswa Negara juga aku ada terbaca bagaimana Anwar berkempen untuk menjadikan Bahasa Melayu sebagai bahasa utama dalam Universiti Malaya.
Anwar dan kumpulannya menconteng cat pada semua papan tanda dalam Universiti Malaya.
Ini kempen PBMUM yang dipimpin oleh Anwar.
Aktiviti pelajar Universiti Malaya aku ikuti sebelum aku sendiri masuk universiti.
Sebelum mengambil peperiksaan HSC lagi, borang  untuk melamar Biasiswa Commonwealth sudah aku isi.
Malah semua pelajar tingkatan enam atas aliran sastera dan sains melamar.
Aku melamar untuk belajar ilmu undang-undang di United Kingdom.
Sebenarnya banyak ilmu “liberal arts” yang lain tetapi aku sendiri tidak tahu.
Yang aku tahu hanya “law degree”.
Kami dipanggil ke Ipoh untuk ditemubual oleh Jawatankuasa Biasiswa Commonwealth.
Kami membawa surat “sulit” laporan daripada guru yang menyatakan sama ada kami ini berpotensi untuk lulus atau tidak.
Bulan November 1970, bulan puasa sampai.
Dalam bulan November ini juga peperiksaan HSC yang dikendalikan dari United Kingdom berjalan.
Pelajar lain dari kelas bawah semua pulang bercuti panjang. Kami dalam tingkatan enam atas berhadapan dengan HSC.
Guru Besar Tuan Syed Bakar Barakhbah memberi arahan jika sesiapa pelajar yang tidak mahu berpuasa kerana ada ujian HSC pada hari itu, dibenarkan tidak berpuasa.
Aku dilantik untuk menguruskan roti dan sardin untuk mereka yang tidak berpuasa.
Berbuka puasa dan makan malam kami masih diurus dalam Dewan Makan. Hanya pelajar sedikit.
Ketika peperiksaan belum bermula lagi aku mendengar ada beberapa pelajar mendapat Biasiswa Commonwealth.
Semua ini berasaskan “laporan sulit- forecast result” daripada guru kami.
Nama aku tidak naik untuk mendapat Biasiswa Commonwealth.
Dalam kelas aku hanya tiga pelajar mendapat biasiswa. Kamarudin Jaffar dan Ahmad Ibrahim ke United Kingdom. Shamsudin Husin ke New Zealand.
Bila keputusan rasmi sampai mereka akan terbang ke luar negara.
Kami yang lain wajib menunggu keputusan untuk melamar universiti tempatan.
Aku memasang niat untuk ke Universiti Malaya.
Tahun 1970 hanya ada tiga buah universiti, Universiti Pulau Pinang, Universiti Kebangsaan Malaysia dan Universiti Malaya.
Paling berprestij ialah Universiti Malaya.
Selesai HSC kami semua mengucapkan selamat tinggal kepada MCKK.
Aku merasa sedih. Tempat jatuh lagi di kenang, inikan pula tempat kena rotan.
Malam akhir kami di Dorm Kapal Haji kami bergambar untuk kenangan dan berjanji lagi akan berjumpa kecuali yang akan pergi ke luar negara.
Malam akhir di MCKK, kami ambil kereta api malam ke Kuala Lumpur.
Hatta, Ghani, Rashid, Baharuddin, Kamat pulang ke Johor.
Jalil turun di Kuala Kubu Baru.
Anuar atau dikenali sebagai Wabbit pulang ke Kuantan.
Brahim atau dikenali sebagai Yok pulang ke Terengganu.
Sulaiman atau Uncle Porno berhenti di Kula Lumpur.
Pelajar dari Kelantan seperti Mahmud Awang Kecil dan Kamarudin Jaffar lebih hebat mereka naik kereta api ke utara melintas Padang Besar masuk ke Siam, ambil kereta api Siam turun di Golok.
Pagi itu kereta api sampai di stesen Kuala Lumpur. Kami tidak merayau di Kuala Lumpur.
Kami meneruskan perjalanan ke selatan.
Aku ingat lagi, aku turun dan menangis di stesen kereta api Seremban.
Aku sedih meninggalkan Hatta, Ghani dan Rashid yang meneruskan perjalanan ke Johor.
Kamal Adham atau dikenali sebagai Ogo datang memeluk bahu aku. Dia cuba meredakan tangisan aku.
“It’s okay Herman, we will meet again.”
Ogo membantu aku mengangkat beg. Ogo dari aliran sains berasal dari Kuala Pilah.
Kami menapak ke Stesen Bas Seremban.
Ogo mencari teksi ke Kuala Pilah. Aku mencari teksi pulang ke Jelebu.
Tempat jatuh lagi dikenang. Ini kan pula Kuala Kangsar, tempat aku pertama kali bertemu laksa dan popia.
Perigi batu, lampu pelita dan Kampung Chenor menunggu aku.
Hari Raya akan sampai seminggu kemudian pada 30 November, 1970.


PN kecam kerajaan sekat kebebasan bersuara susulan intimidasi terhadap pengguna TikTok

Pemuda Perikatan Nasional (PN) mengecam kerajaan kerana aktif mengambil tindakan terhadap pemilik akaun TikTok dan mendakwa langkah ini sebagai usaha menyekat kebebasan bersuara.
Ketua Pemuda PN Ahmad Fadhli Shaari berkata, tindakan ini bercanggah dengan manifesto Pakatan Harapan (PH) yang dinyatakan dalam perkara ke 17 apabila mengemukakan janji untuk menjamin kebebasan bersuara dan tidak akan mengenakan undang-undang terhadap individu yang mengkritik kerajaan.
Fadhli yang juga ahli Parlimen Pasir Mas berkata, keadaan sebaliknya yang berlaku apabila kritikan dan perkara yang diutarakan anak muda yang tidak bersetuju dengan tindakan kerajaan pula dianggap sebagai fitnah.
"Kami mengecam tindakan intimidasi atau provokasi yang telah dilakukan pihak kerajaan kepada terutamanya TikTokers  dalam kalangan anak muda yang dikatakan menyebarkan bahan-bahan fitnah terhadap kerajaan sedangkan itu hanyalah salah satu elemen kebebasan bersuara," katanya pada sidang media di Parlimen hari ini.
Dalam manifesto Pilihan Raya Umum ke-15 (PRU15), PH berjanji untuk menjamin hak kebebasan media dan hak bersuara yang mana terdapat empat pendekatan yang akan dilakukan.
Salah satunya ialah "Memansuhkan Akta Zalim" dengan menyemak semula dan memansuhkan peruntukan akta-akta yang boleh disalah guna untuk menyekat kebebasan bersuara termasuk Akta Hasutan 1948, Akta Komunikasi dan Multimedia 1998, Akta Mesin Cetak dan Penerbitan 1984.
Menurut Fadhli, tindakan terhadap pemilik akaun media sosial juga didakwa semakin berleluasa apabila notis terbaru dikeluarkan kepada seorang lelaki apabila beliau diminta hadir oleh Suruhanjaya Komunikasi dan Multimedia Malaysia (SKMM) ke Balai Polis Bandar Hilir untuk membantu siasatan.
"Ini dikira sebagai tindakan satu usaha untuk menyekat kebebasan bersuara anak-anak muda.
"Jadi saya ingin bertanya kepada pihak kerajaan, adakah pihak kerajaan hari ini sedang menyekat kebebasan bersuara anak muda yang telah diperjuangkan PH sendiri dalam manifesto?" soal beliau.
Mengulas lanjut, Fadhli berkata, sekiranya kerajaan terus mengambil tindakan ini, anak-anak muda diseru supaya jangan menghentikan usaha mengkritik kerajaan dan menyuarakan suara yang dijamin dalam hak demokrasi.


Muhyiddin tolak langkah MOF beri PMO kuasa pilih kontraktor

Bekas perdana menteri Muhyiddin Yassin tidak mahu Pejabat Perdana Menteri (PMO) diberi kuasa oleh Kementerian Kewangan (MOF) bagi menilai dan memilih syarikat yang bersaing untuk mendapatkan kontrak kerajaan bagi memperkasa kontraktor Bumiputera berprestasi tinggi semasa tempoh pasca pandemik, MalaysiaNow difahamkan.
Beliau dinamakan sebagai antara individu yang dipanggil Suruhanjaya Pencegahan Rasuah Malaysia (SPRM) bagi menyiasat dakwaan menerima berjuta-juta ringgit sumbangan politik daripada kontraktor yang dianugerahkan projek semasa pentadbirannya.
Antara dakwaan pemimpin parti pemerintah ialah Bersatu menerima kira-kira RM300 juta daripada kontraktor sebagai ganjaran kepada kontrak oleh pentadbiran Muhyiddin, sebelum pentadbirannya digulingkan berikutan penarikan sokongan beberapa pemimpin Umno yang dirancang presiden Ahmad Zahid Hamidi dan bekas perdana menteri Najib Razak.
Muhyiddin, yang juga pengerusi Perikatan Nasional (PN), berulang kali menafikan salah laku seperti yang didakwa oleh pemimpin PKR dan Umno termasuk Perdana Menteri Anwar Ibrahim.
Katanya, siasatan akan membuktikan bahawa kewangan Bersatu adalah teratur selain memberi amaran tindakan pihak berkuasa yang menyasarkan parti pembangkang bagi mengganggu kewangan mereka menjelang enam pilihan raya negeri tahun ini akan menyebabkan kemarahan rakyat.
MalaysiaNow diberitahu siasatan tertumpu kepada Jana Ekonomi Pemerkasaan Kontraktor Bumiputera Berwibawa (JanaWibawa), sebuah program diluluskan Kabinet pada November 2020.
Ia dibentuk bagi memperkasakan syarikat Bumiputera bertaraf tiga hingga lima bintang, memenuhi piawaian Lembaga Pembangunan Industri Pembinaan selain daripada keupayaan teknikal dan kewangan.
Di bawah JanaWibawa, yang diluluskan sebagai antara usaha memulihkan ekonomi pasca pandemik, kontrak diberikan melalui rundingan terus atau tender pra-kelayakan.
Matlamat utama JanaWibawa adalah untuk mempercepatkan kelulusan projek bagi memulihkan kesan ekonomi ke atas sektor bangunan  akibat sekatan Covid-19.
Tugas menilai syarikat yang layak untuk projek di bawah JanaWibawa diberikan kepada MOF.
Namun, sumber berkata MOF mahu PMO menjalankan tugas menilai dan memilih tersebut.
"Muhyiddin tak mahu. Hujahnya, bidang kuasa pemerolehan projek terletak di bawah MOF, bukannya perdana menteri," kata sumber itu kepada MalaysiaNow, menambah yang perkara itu disampaikan kepada Asri Hamidon, ketua setiausaha perbendaharaan ketika itu.
"Tidak wajar pejabat PM pilih syarikat mana yang memenuhi kritria untuk projek. Waktu itu kuasa perdana menteri dan Kementerian Kewangan dipisahkan.
"Sejak itu, MOF kekal sebagai badan yang ditugaskan untuk menyemak semua kontraktor sebelum diberikan projek di bawah JanaWibawa," tambah sumber itu.
MalaysiaNow sudah menghubungi Asri bagi mendapatkan maklum balas.


Seorang dari 5 rakyat AS dijangkiti Covid-19

Satu daripada setiap lima rakyat Amerika Syarikat (AS) dijangkiti Covid-19 sejak ia mula dikesan di negara itu, menurut data dari Universiti Johns Hopkins, kata Xinhua.Sejumlah lebih 66,000,000 kes Covid-19 dilaporkan di seluruh AS pada Selasa, iaitu kira-kira satu perlima daripada populasi AS.Lebih 851,000 kematian Covid-19 dilaporkan di negara ini setakat Selasa.AS menyaksikan lonjakan Covid-19 baru sejak pertengahan Disember disebabkan oleh varian Omicron yang sangat mudah berjangkit.Negara itu kini mencatatkan purata hampir 800,000 kes baru Covid-19 dan hampir 1,800 kematian baru setiap hari, meningkat dengan ketara minggu demi minggu, menurut data terkini daripada Pusat Kawalan dan Pencegahan Penyakit AS.


Graduan sarjana muda kelas pertama dikecualikan bayar balik pinjaman PTPTN

Kerajaan akan memberikan semula pengecualian bayaran balik pinjaman Perbadanan Tabung Pendidikan Tinggi Nasional (PTPTN) kepada graduan sarjana muda kelas pertama, yang menamatkan pengajian mereka bermula  dari 2019.
Perdana Menteri Ismail Sabri Yaakob berkata keistimewaan itu akan diberikan kepada graduan yang layak tanpa mengira status ekonomi, bangsa dan agama.
Justeru itu, beliau berharap PTPTN dapat berbincang dengan Kementerian Kewangan berkenaan perkara itu dari segi peruntukan yang terlibat.
“Ini sebagai dorongan kepada anak-anak Keluarga Malaysia untuk belajar bersungguh-sungguh dan mendapatkan kelulusan yang terbaik dalam pengajian mereka,” katanya.
Beliau membuat pengumuman itu ketika berucap merasmikan Majlis Sambutan Jubli Perak 25 Tahun PTPTN di Pusat Pameran dan Konvensyen Perbadanan Pembangunan Perdagangan Luar Malaysia (Matrade) (MECC) hari ini.
Sementara itu, Ismail menasihati peminjam yang belum melunaskan bayaran balik pinjaman PTPTN agar berbuat demikian supaya proses pinjaman kepada peminjam lain seterusnya tidak tertangguh.
“Suka saya tekankan di sini bahawa tindakan membayar balik pinjaman pendidikan amat mustahak bagi menjamin kesinambungan dana kepada pelajar - pelajar baru yang juga waris masa hadapan negara,” katanya.
Perdana Menteri berkata  sehingga akhir bulan lepas, lebih dua juta atau 82.04% peminjam telah membayar balik pinjaman dengan jumlah kutipan sebanyak RM17.8 bilion.
“Terima kasih saya ucapkan kepada para peminjam yang komited membuat bayaran balik,” katanya.
Beliau berkata pada usia yang menjangkau 25 tahun, PTPTN kini menjadi sebuah agensi tabung pendidikan tinggi utama negara yang komited dalam memikul mandatnya dengan seramai 3.67 juta Keluarga Malaysia telah dibantu bagi meneruskan pengajian dengan keseluruhan pinjaman berjumlah RM66.87 bilion sehingga kini.
Katanya beliau percaya ramai yang telah menamatkan pengajian memperolehi pekerjaan yang baik dan menaikkan taraf kehidupan sekali gus menjadi modal insan penting negara.
Ismai berkata  kerajaan melalui PTPTN telah menyediakan peruntukan lebih RM3 bilion setahun bagi membiayai pinjaman pendidikan kepada purata lebih 180,000 pelajar baru yang berjaya melanjutkan pengajian ke peringkat tinggi.
Perdana Menteri berkata kerajaan juga mewujudkan inisiatif Simpan SSPN (Skim Simpanan Pendidikan Nasional)  bagi memastikan Keluarga Malaysia mengurangkan kebergantungan kepada pinjaman susulan kebimbangan tentang kebergantungan rakyat terhadap pinjaman.
“Simpan SSPN telah menunjukkan prestasi yang memberangsangkan dengan keseluruhan deposit simpanan berjumlah RM12.5 bilion dengan bilangan akaun sebanyak 5.4 juta sehingga akhir bulan lepas,” katanya.
Selain itu, beliau berkata PTPTN perlu meningkatkan kerjasama dengan kerajaan negeri dalam usaha meningkatkan kutipan bayaran balik pinjaman seperti yang diadakan dengan Sarawak yang berjaya memperoleh lebih RM30 juta menerusi inisaitif ini.
Perdana menteri juga merakamkan ucapan terima kasih kepada komitmen dan usaha yang dicurahkan PTPTN sejak 1997 dalam memastikan tiada yang tercicir untuk melanjutkan pengajian ke peringkat lebih tinggi.
Antara usaha PTPTN adalah pelancaran aplikasi my-PTPTN; pelancaran Kelab Simpanan Pendidikan untuk meningkatkan literasi kewangan dalam kalangan kanak-kanak dan kerjasama PTPTN dengan kerajaan negeri untuk memberikan insentif berupa akaun simpanan Simpan SSPN kepada kanak-kanak yang baru dilahirkan.
Turut hadir pada majlis itu, Menteri Pengajian Tinggi Noraini Ahmad dan Timbalan Menteri Pendidikan II Mohamad Alamin.


Thailand catat 11 kes jangkitan cacar monyet

Seorang lelaki tempatan berusia 40 tahun yang pulang dari Qatar disahkan positif kes cacar monyet, kes ke-11 yang dilaporkan di Thailand.
Pemangku Ketua Pengarah Jabatan Kawalan Penyakit (DDC) Tares Krassanairawiwong berkata lelaki itu yang bekerja sebagai tukang urut di Qatar, menunjukkan simptom termasuk demam dan ruam pada 8 Okt, sebelum pulang ke Thailand.
Setiba di Bangkok pada 15 Oktober, lelaki itu mendapatkan rawatan di sebuah hospital swasta di Pathum Thani dan doktor mengesyaki dia dijangkiti cacar monyet.
“Pesakit dipindahkan ke Institut Penyakit Berjangkit Bamrasnaradura untuk rawatan. Ujian makmal mengesahkan dia positif cacar monyet,” katanya.
Tares berkata DDC telah meningkatkan pengesanan kontak rapat bagi membendung penularan jangkitan.
Thailand melaporkan kes cacar monyet pertama membabitkan warna Nigeria berusia 27 tahun di Phuket pada 18 Julai. Lelaki itu bagaimanapun melarikan diri selepas dimaklumkan keputusan ujiannya positif. Lelaki itu kemudiannya ditemui di Phnom Penh, Kemboja dan di rawat di hospital di sana.
Sementara itu, Timbalan Ketua Pengarah DDC Dr Ophon Lamsirithavorn bekata 10 orang yang disahkan kes cacar monyet di negara itu pulih sepenuhnya.
 Beliau berkata 59 orang yang dikenal pasti sebagai kontak rapat juga bebas daripada penyakit itu selepas menjalani pemantauan selama 21 hari.


Kemenangan GPS adalah kemenangan saya, kata Ali Biju

Ali Biju menyifatkan penarikan dirinya daripada bertanding merebut kerusi Dewan Undangan Negeri (DUN) Krian adalah satu keputusan strategikk, mengatakan beliau berharap isyarat daripada tindakannya itu akan dibalas dengan tindakan yang sama oleh GPS dalam berdepan pilihan raya umum nanti.“Kemenangan GPS juga adalah kemenangan saya. Kalau GPS menang, saya menang,” katanya dalam sidang media bersama Ketua Penerangan Bersatu Mohamed Azmin Ali dan ahli Parlimen Batu Pahat Rashid Hasnon.Beliau berkata kepimpinan Bersatu telah menasihatkan beliau untuk tidak bertanding, namun beliau juga turut mendengar masyarakat akar umbi di kerus DUN yang disandang beliau itu.Beliau turut berharap dengan memberi laluan kepada GPS di Krian, ia akan dibalas dengan tindakan sama dengan membenarkan Bersatu bertanding di kerus Parlimen Saratok bagi Pilihan Raya Umum (PRU) ke-15 akan datang.Beliau berkata wujud usaha rundingan dalam peringkat tertinggi kepimpinan kedua-dua parti berhubung perkara itu.Sementara itu, Azmin berkata beliau dihantar oleh Pengerusi Bersatu Muhyiddin Yassin untuk menjelaskan kepada penduduk di Krian mengenai penarikan diri Ali di kerusi DUN yang disandangnya.Beliau berkata ia juga adalah untuk menunjukkan penghargaan kepada mereka yang telong menyokong Ali yang berkhidmat di Krian sebagai Adun mereka sejak 2011.“Kami mahu ucap terima kasih kepada Ali,” katanya.“Dia sudah melakukan pengorbanan besar dalam memperkukuhkan hubungan antara GPS dan Bersatu di peringkat pusat.“Kita semua juga turut maklum GPS main peranan penting sekatu kita tubuh kerajaan baru tahun lalu.”Azmin turut berkata langkah yang diambil Ali itu akan membantu usaha menjadikan Sarawak dan Sabah sebagai rakan setara seperti yang telah termaktub dalam Perjanjian Malaysia 1963 (MA63).“Kali ini ada perbincangan persefahaman antara Abang Johari Openg dan Muhyiddin Yassin dalam kerangka besar politik nasional.“Ini penting untuk jamin kerjasama kerajaan negeri dan persekutuan. Banyak inisiatif diambil Muhyiddin untuk pastikan MA63 diiktiraf dan dilaksanakan,” katanya.


Menteri-menteri luar Asean digesa angkat isu Rohingya

Duta Khas Setiausaha Agung Pertubuhan Bangsa-Bangsa Bersatu ke Myanmar Noeleen Heyzer menggesa menteri-menteri luar Asean mengangkat isu Rohingya sebagai agenda utama mereka, selain turut menekankan keperluan pendidikan bagi masyarakat itu untuk cegah kemunculan "generasi yang ketinggalan".
Dalam satu kenyataan media pada Selasa semasa misi dua harinya ke Kuala Lumpur atas jemputan Menteri Luar Malaysia Saifuddin Abdullah, Noeleen turut menekankan mengenai kepentingan pekerjaan dan perlindungan yang sah untuk pekerja migran dan pelarian Myanmar di Malaysia.
Beliau turut merakamkan penghargaan kepada rakyat dan kerajaan Malaysia kerana menjadi tuan rumah kepada populasi pelarian Rohingya terbesar di Asean, dan menyeru penyelesaian inovatif untuk kemelut Rohingya.
"Noeleen juga menghargai peranan penting setiausaha agung Asean dan Pasukan Sokongan Ad-Hoc sebagai sebahagian daripada komitmen Asean di Rakhine, menjelang Mesyuarat Menteri-Menteri Luar Asean pada 3 Ogos," menurut kenyataan yang dikeluarkan oleh Kementerian Luar Malaysia.
Beliau berkata Myanmar bertanggungjawab untuk menangani isu asas yang melibatkan Rohingya dan mewujudkan penyelesaian kekal untuk penghantaran pulang secara sukarela, selamat, bermaruah dan mampan bagi semua pelarian dan penduduk yang berpindah secara paksa.
"Mengiktiraf peranan penting wanita dalam komuniti dan dimensi konflik gender, Duta Khas Noeleen juga mahu memastikan penyelesaian yang diterajui Myanmar turut merangkumi suara dan kebimbangan wanita," menurut kenyataan itu.
“Kita tidak boleh membiarkan masyarakat Rohingya berterusan berasa mereka terpinggir dan dilupakan,” kata duta khas itu. Menurutnya mereka berhak untuk hidup secara bermaruah dan mesti mendapat sokongan dan perlindungan semua, termasuk masyarakat antarabangsa.
Menurut laman web UNHCR, setakat Januari tahun ini, Malaysia menerima kira-kira 181,000 pelarian dan pencari suaka setakat Januari 2022. Hampir 85% daripadanya berasal dari Myanmar, termasuk kira-kira 103,000 Rohingya yang melarikan diri dari negeri Rakhine.
Sementara itu, dalam sidang media bersama Saifuddin di Parlimen hari ini, Noeleen menegaskan bahawa beliau telah mencuba yang terbaik di atas kapasitinya sebagai utusan khas untuk memastikan isu kemanusiaan di Myanmar dapat dilaksanakan melalui Konsensus Lima Perkara.
Beliau menyifatkan krisis Myanmar berikutan rampasan kuasa tentera pada 1 Februari tahun lalu sebagai krisis pelbagai dimensi yang melemahkan institusi negara dan ekonomi, sambil menambah bahawa krisis itu telah menyebabkan 50% penduduk negara itu terjerumus ke dalam kancah kemiskinan.


Tiada manipulasi sistem oleh SELangkah dalam pendaftaran vaksin AstraZeneca

Tidak berlaku manipulasi sistem oleh pihak SELangkah dalam isu pendaftaran vaksin AstraZeneca di bawah kempen bantuan (outreach) ImuniSel tempoh hari seperti yang didakwa oleh beberapa pihak.Menteri Penyelaras Program Imunisasi Covid-19 Kebangsaan Khairy Jamaluddin dan Menteri Besar Selangor Amirudin Shari dalam kenyataan bersama malam ini memaklumkan ImuniSel adalah sebuah inisiatif kerajaan negeri Selangor untuk mendaftar vaksin secara luar talian (offline) untuk golongan yang sukar mempunyai akses digital.Kenyataan itu menyebut setiap individu yang membuat pendaftaran vaksin menerusi ImuniSel telah memberikan kebenaran untuk didaftarkan bagi vaksinasi Program Imunisasi Covid-19 Kebangsaan namun tempahan slot vaksin AstraZeneca dibuat secara sukarela atau ‘opt in’ atas persetujuan dan pemahaman setiap individu terhadap vaksin AstraZeneca.“Justeru, pendaftaran bagi vaksin AstraZeneca memerlukan persetujuan berbeza berbanding vaksin-vaksin lain yang berada dalam program arus perdana Program Imunisasi Covid-19 Kebangsaan,” menurut kenyataan itu.Bagaimanapun, menerusi pendaftaran vaksin AstraZeneca yang dibuat oleh Imunisel tanpa pengetahuan mereka yang terlibat, terdapat beberapa individu yang telah terlebih dahulu menerima janji temu vaksinasi bukan AstraZeneca digantikan dengan janji temu baharu bagi vaksin AstraZeneca.“Bagi menyelesaikan isu ini, pihak ImuniSEL telah bersetuju untuk menyerahkan senarai nama individu yang telah didaftarkan tempoh hari untuk dihubungi oleh pihak CITF (Badan Bertindak Imunisasi Covid-19 Kebangsaan) bagi mendapatkan persetujuan menerima vaksin AstraZeneca.“Bagi individu yang terkesan akibat penggantian janji temu dan tidak bersetuju dengan janji temu baharu yang diberikan, individu terbabit akan diberikan semula janji temu terdahulu,” menurut kenyataan itu.Amirudin dan Khairy berkata pihak CITF turut memaklumkan bahawa terdapat beberapa individu yang telah mendapat janji temu vaksin AstraZeneca menerusi pendaftaran yang telah dibuat oleh pihak lain termasuk ahli keluarga atau majikan mereka.“Bagi menyelesaikan masalah ini, satu ciri tambahan di aplikasi MySejahtera akan dibangunkan dalam masa terdekat bagi membolehkan individu yang terkesan terutama yang telah menerima janji temu baharu menggantikan janji temu terdahulu, dapat memberi maklum balas dan mendapat penyelesaian segera,” menurut kenyataan itu.Terdahulu, kenyataan bersama itu memaklumkan Amirudin dan Khairy telah mengadakan perbincangan hari ini di Pusat Pemberian Vaksin (PPV) Pusat Pameran dan Dagangan Antarabangsa Malaysia (Mitec) bagi mencari penyelesaian kepada isu yang timbul itu serta perancangan meningkatkan kadar harian vaksinasi di Selangor.Menurut kenyataan itu, kerajaan Selangor memaklumkan bahawa pihaknya telah melaksanakan pendaftaran vaksin AstraZeneca bagi individu yang telah mendaftar di bawah kempen tersebut dan CITF mengambil maklum serta menghargai usaha kerajaan Selangor serta pihak lain bagi membolehkan seramai mungkin individu di Malaysia termasuk di Selangor mendaftar dan mendapat vaksinasi Covid-19.Mengenai perancangan menambah kadar harian vaksinasi di Selangor, kenyataan bersama itu memaklumkan kedua-dua pihak bersetuju membuka PPV berskala mega di beberapa lokasi di sekitar negeri itu secara berperingkat bermula minggu kedua bulan Jun.“Perbincangan yang telah berjalan dalam suasana harmoni ini juga telah bersetuju untuk meningkatkan kerjasama strategik antara pihak kerajaan negeri Selangor dan pihak CITF bagi membolehkan program imunisasi itu berjalan dengan lancar serta teratur, seterusnya mencapai sasaran imuniti kelompok,” menurut kenyataan itu.Kenyataan bersama itu juga memaklumkan penasihat khas perdana menteri mengenai kesihatan awam Dr Jemilah Mahmood serta wakil SELangkah turut hadir dalam perbincangan semalam.


PKR pecat Tian Chua kerana bertanding di Batu sebagai calon bebas

Presiden PKR Anwar Ibrahim hari ini berkata ahli veteran Chua Tian Chang atau lebih dikenali sebagai Tian Chua dipecat kerana mengambil keputusan untuk bertanding di kawasan Parlimen Batu.
"Kami memecatnya (Tian Chua)  kerana beliau membantah dasar parti, beliau bertanding sebagai calon bebas," kata Anwar dipetik The Malaysian Insight di luar pusat penamaan calon Tambun di Perak.
Tian Chua, yang memegang kerusi Batu dari 2008 hingga 2018 hilang kelayakan bertanding pada pilihan raya umum sebelum ini kerana dikenakan denda RM2,000 berhubung kes mahkamah.
Beliau kemudiannya menyokong calon bebas, P Prabakaran, yang menggantikan beliau bertanding atas tiket PKR dan memenangi Pilihan Raya Umum ke-14.
Prabakaran menyertai PKR tidak lama selepas kemenangannya di Batu.
Pada PRU kali ini, Prabakaran menjadi calon Pakatan Harapan (PH) untuk mempertahankan kerusinya.
Beliau akan berdepan sembilan calon lain termasuk Tian Chua, yang akan bertanding di kerusi itu sebagai calon bebas.
"Malangnya Tian Chua memilih jalan ini. Saya tidak fikir seorang reformasi patut berbuat begini,” kata Anwar seperti dipetik berkata.
"Kita perlu mengambil tindakan yang perlu seperti biasa, mereka yang bertanding sebagai calon bebas atau meninggalkan parti atas apa juga alasan, akan dipecat.”


Los Angeles wajibkan murid sekolah awam divaksin untuk sesi pembelajaran bersemuka

Kanak-kanak berumur 12 tahun ke atas yang belajar di sekolah awam Los Angeles dikehendaki lengkap vaksinasi Covid-19 menjelang awal tahun depan, kata pengarah-pengarah lembaga pendidikan bandar itu pada Khamis.Syarat itu diumumkan berikutan hasil undian pada mesyuarat Daerah Kesatuan Sekolah Los Angeles (LAUSD) yang merupakan daerah sekolah awam kedua terbesar di AS.Sehubungan keputusan tersebut, ia menjadi contoh pertama kepada lembaga sekolah lain di seluruh negara tersebut.Kira-kira 600,000 pelajar mengikuti pendidikan di sekolah awam bawah pengendalian LAUSD, termasuk kira-kira 220,000 yang layak untuk divaksinasi.Presiden LAUSD, Kelly Gonez, mengalu-alukan hasil undian itu dengan menegaskan vaksin Covid-19 adalah selamat, berkesan serta merupakan langkah terbaik untuk melindungi pelajar daripada ancaman virus terbabit.“Kami akan berusaha memastikan keluarga mereka mempunyai maklumat perubatan yang boleh dipercayai dalam beberapa minggu akan datang,” katanya menerusi sebuah ciapan Twitter selepas mesyuarat itu.Daerah sekolah itu juga sebelum ini telah mewajibkan ujian saringan berkala terhadap pelajar, kakitangannya wajib divaksin selain mewajibkan pemakaian pelitup muka di kawasan sekolah.Bawah peraturan baru itu, semua pelajar yang menghadiri persekolahan secara bersemuka, perlu mendapatkan suntikan dos pertama menjelang 21 November depan.Suntikan dos kedua vaksin pula perlu diterima menjelang 10 Januari tahun depan.


Tuntutan palsu insurans lebih 500 juta baht dibuat sejak pandemik Covid-19

Tuntutan palsu insurans melebihi 500 juta baht (100 Baht = RM12.33) kerana Covid-19 dibuat sejak wabak itu melanda Thailand pada 2020, menurut Persatuan Insurans Am Thai.
Pengerusinya Anon Vangvasu berkata kebanyakan tuntutan palsu dibuat di bawah skim "Jer Jai Jop" bermaksud "dibayar apabila dijangkiti", iaitu pesakit Covid-19 akan menerima bayaran pada kadar segera selepas dijangkiti.
“Memandangkan wabak Covid-19 memuncak tahun lepas, jumlah tuntutan dan dokumen yang banyak menyebabkan penelitian dilakukan secara sepintas lalu susulan syarikat insurans perlu membayar pelanggan mereka pada kadar segera.
“Bagaimanapun, apabila syarikat insurans menyemak semula dokumen berkaitan dengan pihak berkuasa, mereka dapati kebanyakannya mengemukakan dokumen serta tuntutan palsu.
“Mereka yang mengemukakan dokumen palsu bagi tuntutan insurans Covid-19 bakal berdepan hukuman penjara maksimum tiga tahun atau denda 300,000 baht atau kedua-duanya sekali,” katanya.
Tuntutan insurans Covid-19 yang melambung tinggi telah menyebabkan ketidaktentuan dalam kalangan syarikat insurans termasuk Syn Mun Kong Insurance (SMK) yang kemudiannya memfailkan petisyen perlindungan dengan Mahkamah Kebankrapan Pusat Mei selepas mengalami kerugian besar akibat tuntutan itu.
Mahkamah menerima petisyen itu daripada SMK pada 18 Mei lepas.
SMK sudah mengeluarkan kenyataan yang menjelaskan pihaknya berhutang 41 bilion baht berkaitan pembayaran polisi insurans Covid-19.
Setakat ini, syarikat itu menjelaskan bayaran sebanyak 11.875 bilion baht menggunakan keuntungannya, tetapi masih berhutang kira-kira 30 bilion baht kepada 350,000 pemegang polisi yang lain.


Kerani ditahan pecah amanah syarikat RM4 juta

Seorang kerani wanita ditahan polis semalam dipercayai terlibat dengan kes pecah amanah syarikat pembinaan melibatkan kerugian RM4 juta.Ketua Polis Ampang Jaya Mohamad Farouk Eshak berkata suspek berumur 39 tahun itu ditahan ketika hadir ke Ibu Pejabat Polis Daerah Ampang Jaya susulan laporan yang dibuat oleh pengarah syarikat berkenaan pada November tahun lepas.“Suspek dipercayai telah membuat beberapa transaksi ke dalam akaun peribadinya secara berperingkat berjumlah RM4 juta.“Dia juga mempunyai akses akaun bank milik syarikat kerana pengadu (pengarah syarikat) cuti sakit sejak Januari 2018 hingga Jun 2020 dan tiada individu lain mempunyai akses kepada wang berkenaan,” katanya dalam kenyataan hari ini.Beliau berkata siasatan awal mendapati dua akaun bank wanita itu digunakan untuk tujuan pemindahan wang syarikat dan suspek direman selama empat hari bagi membantu siasatan di bawah Seksyen 408 Kanun Keseksaan.


Musa Aman tidak kelihatan di mana-mana pusat penamaan calon

Bekas Ketua Menteri Sabah, Musa Aman, tidak kelihatan di mana-mana pusat penamaan calon bagi Pilihan Raya Negeri (PRN) Sabah hari ini.Ini termasuk di Dewan Serbaguna Libaran, yang menjadi pusat penamaan calon bagi Dewan Undangan Negeri (DUN) Sungai Sibuga, iaitu kerusi yang disandangnya sejak 1994.Dengan ketiadaan beliau, ramai pemerhati politik dan penyokong beliau yang beranggapan veteran politik yang berusia 69 tahun itu tidak akan bertanding dalam Pilihan Raya Negeri (PRN) Sabah kali ini.Musa juga tidak berada dalam senarai Barisan Nasional (BN) mewakili UMNO.Sebelum ini, Pengerusi UMNO Sabah Bung Moktar Radin memaklumkan dia tidak memohon untuk menjadi calon BN.


Kes Covid-19 meningkat di Selangor hasil pengesanan dan saringan aktif

Peningkatan kes harian Covid-19 di Selangor sejak kebelakangan ini adalah hasil aktiviti pengesanan dan ujian saringan secara aktif di kawasan perintah kawalan pergerakan diperketatkan (PKPD).Menteri Kesihatan Dr Adham Baba berkata sebanyak 25,005 saringan telah dijalankan pada 6 Julai berbanding 19,614 pada 5 Julai dan ujian saringan akan ditingkatkan dari semasa ke semasa.“Semalam Selangor catat 4,400 kes dan 4,152 pada 8 Julai. Daripada data ini, kita akan melihat aktiviti pengesanan kontak dan ujian saringan yang lebih banyak di kawasan PKPD. Memang aktiviti kesihatan awam dan ujian saringan akan ditingkatkan apabila kawasan tersebut diisytiharkan PKPD,” katanya.Dr Adham berkata demikian dalam sidang media khas berhubung langkah kesiapsiagaan dan strategi kementerian kesihatan (KKM) mengurus pandemik Covid-19 di Lembah Klang, di sini hari ini.Beliau berkata aktiviti pengesanan dan ujian saringan perlu giat dilaksanakan di kawasan PKPD untuk mengawal serta mengekang penularan Covid-19.Semasa ujian saringan, individu yang dikenal pasti positif akan diasingkan dan diberi rawatan mengikut kategori jangkitan manakala bagi pesakit kategori empat dan lima, iaitu mempunyai gejala radang paru-paru, memerlukan bantuan pernafasan akan dihantar ke hospital untuk rawatan rapi.Aktiviti pengesanan ini perlu dijalankan untuk mengesan individu yang tidak bergejala supaya dapat diasingkan daripada komuniti serta mengelakkan penularan terus berlaku.“Inkubasi virus adalah selama 14 hari tetapi varian baharu ini boleh sampai 21 hari. Jadi 14 hari itu kita akan melihat peningkatan ujian saringan dibuat untuk mengesan, mencari dan saring,” katanya.Beliau berkata usaha membendung Covid-19 bukan sahaja dilihat daripada kes harian tetapi kadar vaksinasi kerana ia mampu mengurangkan kes kemasukan ke hospital dan kematian sekali gus dapat menyelamatkan lebih banyak nyawa.Menurut, Dr Adham KKM juga membuat keputusan untuk melaksanakan proses vaksinasi di kawasan diisytiharkan PKPD di seluruh negara dan ia akan dilaksanakan selepas individu yang positif diasingkan daripada mereka yang tidak dijangkiti.“Tempoh PKPD selama 14 hari, jadi dalam masa itu petugas akan buat saringan. Individu yang negatif akan diberi jadual untuk vaksinasi. Vaksinasi perlu diberi secepat mungkin selepas PKPD selesai,” katanya menambah individu terbabit mungkin akan divaksin di kawasan masing-masing atau di pusat yang berhampiran dengan lokaliti terlibat.Mengenai kesiapsiagaan KKM dalam pengurusan Covid-19, Dr Adham berkata usaha penyumberluaran pesakit bukan Covid-19 ke hospital swasta atau daerah sedang giat dilaksanakan dengan tujuan meningkatkan kapasiti katil Covid-19 di hospital awam di Lembah Klang.


SVB buka semula perniagaan, minta pendeposit sertai kembali, kata ketua baru

Ketua baru Silicon Valley Bank (SVB) berkata institusi itu membuka semula perniagaan mereka, sambil meminta pendeposit memasukkan semula wang mereka.
"Kami membuka semula perniagaan dan bekerja keras membawa semua sistem dan penyelesaian kembali dalam talian untuk menyokong anda. Kami membuat pinjaman baharu dan menghormati sepenuhnya kemudahan kredit sedia ada," kata Tim Mayopoulos dalam satu kenyataan.
"Perkara nombor satu yang boleh anda lakukan untuk menyokong masa depan institusi ini ialah membantu kami membina semula pangkalan deposit kami, kedua-duanya dengan mendepositkan semula ke Silicon Valley Bridge Bank dan memindahkan balik deposit yang dikeluarkan beberapa hari lepas," tambahnya.
SVB, minggu lalu, menjual portfolio bon sebanyak AS$21 bilion (kira-kira RM94 bilion) pada kerugian AS$1.8 bilion (kira-kira RM8 bilion), lapor Anadolu.
Ia ditutup oleh Jabatan Perlindungan Kewangan dan Inovasi California, yang melantik Perbadanan Insurans Deposit Persekutuan (FDIC) sebagai penerima.